
מיני-רציו:
* ביה"ד דחה את טענת התובעת להתפטרותה בנסיבות המזכות בפיצויי פיטורים בהעדר הוכחה, פסק כי התובעת לא הוכיחה כי סוכם עמה כי רכיב פיצויי הפיטורים בפוליסת ביטוח המנהלים יועבר לבעלותה בכל מקרה של סיום עבודה; פסק כי לא היה מקום להורות על החזרת כספי פיצויי הפיטורים שנצברו בפוליסת ביטוח המנהלים על שם התובעת לידי הנתבע, ונוכח כך שהדבר אירע כתוצאה ממחדלי הנתבעים, עליהם לשאת באופן שווה בעלות השבת המצב לקדמותו, ובסכום הפיצוי בגין עוגמת נפש שנפסק לתובעת בגין התנהלותם. 
* עבודה – פיצויי פיטורין – סכומים שהופקדו בקופת גמל
* עבודה – התפטרות – הרעה בתנאי עבודה
.
תביעת התובעת, ששימשה כמזכירה במרפאה שמפעיל הנתבע, כנגד הנתבע וכנגד חברה לביטוח (להלן: מגדל), לתשלום פיצויי פיטורים ופיצוי בגין עוגמת נפש ו/או להשבת סכומי פיצויי הפיטורים מתוך פוליסת ביטוח המנהלים של התובעת, שהוחזרו לנתבע; הודעת צד ג' ששלחה מגדל אל הנתבע לחייבו לשפותה בכל סכום שתחויב להשיב לתובעת, אם תחויב, בגין רכיב פיצויי הפיטורים בפוליסת ביטוח
המנהלים שהוחזר לנתבע; תביעה שכנגד שהגיש הנתבע כנגד התובעת לתשלום סכומים בגין חוב כספי שלטענתו צברה התובעת אצלו בגין הלוואות וטיפולים ופיצוי בגין "הפרת כללים/נורמות התנהגותושימוש שלא כדין בכרטסת הלקוחות" של הנתבע.
.
בית הדין האזורי לעבודה (השופטת א' רימון-קפלן ונציגי הציבור א' גור, ר' לוין) קיבל את התביעה בחלקה, דחה את ההודעה לצד ג' ואת התביעה שכנגד ופסק כי:
התובעת לא הרימה את נטל ההוכחה כי נסיבות התפטרותה מזכות אותה בפיצויי פיטורים כאמור בסעיף 11(א) לחוק פיצויי-פיטורים. הסיבה שבעטיה התפטרה התובעת הייתה שמצאה עבודה אחרת. גרסת התובעת בדבר התרחשות אירוע "זריקת עט" שבגינו התפטרה לטענתה, נדחתה. אף לא הוכח כי לאורך כל שנות עבודתה התובעת סבלה ממזגו הרע של הנתבע; לא הוכח כי הוסכם עם התובעת שתקבל את רכיב פיצויי הפיטורים שבפוליסת ביטוח המנהלים, בכל מקרה של סיום עבודה.
החזרת רכיב פיצויי הפיטורים שבפוליסת ביטוח המנהלים לנתבע, נעשה שלא כדין. ראשית, פוליסת ביטוח המנהלים על שם התובעת היא "קופת גמל לקצבה", כהגדרת מונח זה בסעיף 26(א)(1) לחוק פיצויים, כך שהכספים שהופקדו לפוליסה על שם התובעת הם כספים המיועדים גם לביטוח קצבה. נוכח כך, ניתן להשיב כספים אלה למעסיק, בין היתר, בהתקיים התנאי ולפיו "נקבע בהסכם קיבוצי או בהסכם אחר, שהוא ניתן להחזרה או להעברה". אלא שהנתבע לא הוכיח את דבר קיומו של הסכם קיבוצי או הסכם אחר, המאפשר להחזיר לו את כספי פיצויי הפיטורים שהופקדו בפוליסה, ואף לא טען לקיומו של הסכם כאמור. משכך, הצהרת הנתבע בדבר קיומו של הסכם המאפשר את החזרת הפיצויים לידיו, אינה משקפת את המצב לאשורו, ולא ניתן היה על פי דין להחזיר לנתבע את כספי פיצויי הפיטורים שהופקדו לפוליסה, כפי שנעשה בפועל. על הנתבע להשיב את סכומים פיצויי הפיטורים שהוחזרו לידיו שלא כדין; בנוסף, בהחזרת כספי פיצויי הפיטורים לנתבע, פעלה מגדל שלא כדין, הן בהיבט של יידוע התובעת על בקשת הנתבע להחזר הכספים והן בהיבט של אי דרישה כלפי הנתבע להמציא את ההסכם המאפשר לנתבע לקבל לידיו בחזרה כספים שמיועדים גם לקצבה, והן בהימנעותה מלברר לאלתר את פשר ההצהרות הסותרות של הנתבע. נוכח מחדליהם של הנתבע ושל מגדל, יש לראות בהם כמי שנושאים שווה בשווה באחריות לקרות הנזק לתובעת.  הסעד הראוי הוא השבת כספי פיצויי הפיטורים שהוחזרו לנתבע לפוליסה של התובעת, בצירוף התשואה שהצטברה עליהם, ככל שהצטברה, והעברת הבעלות בכספים לתובעת.
משנדחתה תביעת התובעת לתשלום פיצויי פיטורים בנסיבות התפטרותה עקב אי הוכחת העובדות שביסוד עילה זו, אין לקבוע כי התובעת הוכיחה את טענתה להעסקה פוגענית או פגיעה המזכות בתשלום פיצוי בגין עגמת נפש. מנגד, משהוכח כי הנתבע ומגדל חדלו כלפי התובעת במחדלים שהובילו להחזרת הכספים שנועדו להבטיח את עתידה הפנסיוני של התובעת לידי הנתבע, מן הראוי לפצות את התובעת בנוסף לפיצוי בעין בגין הנזק הממוני שנגרם לה, גם בפיצוי "לא ממוני" בגין עגמת הנפש שנגרמה לה עקב התנהלות הנתבע ומגדל בעניין זה, בסכום כולל של 5,000 ₪.
אשר להודעה לצד ג' ששלחה מגדל לנתבע, חרף כתב השיפוי עליו חתם הנתבע, מגדל אינה זכאית לשיפוי מהנתבע בגין אותו חלק בסעדים שנפסקו לתובעת, בו חויבה. לנוכח חובות האמון ותום הלב המוגברות המוטלות על מגדל כקופת גמל שמחזיקה את כספי המעסיק שהועברו על שם העובד, הן כלפי העובד והן כלפי המעסיק, יש לקרוא את הוראות כתב השיפוי כמתייחסות לנסיבות בהן מגדל פעלה כדין. בענייננו, מגדל פעלה שלא כדין וחדלה כלפי התובעת, גם אם מחדליה אינם הסיבה הבלעדית להתרחשות התוצאה המזיקה, אין לפטור אותה מאחריותה המשותפת ביחד עם הנתבע להיטיב את ניזקה של התובעת. לפיכך, ההודעה לצד ג' ששלחה מגדל לנתבע נדחתה; טענות הקיזוז והתביעה שכנגד שהגיש
הנתבע כנגד התובעת נדחו מחמת התיישנות, למעט התביעה לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות", שנדחתה בהעדר הוכחה.
פסק דין
לפנינו תביעתה של הגב' בת שבע עקיבא (להלן – התובעת) אשר שימשה כמזכירה במרפאה לטיפולי שיניים שמפעיל מעסיקה לשעבר ד"ר יוסף קסירר (להלן – הנתבע) כנגד הנתבע, וכנגד מגדלחברה לביטוח בע"מ (אשר תיקרא להלן – מגדל), לתשלום פיצויי פיטורים ופיצוי בגין עוגמת נפש, ו/או להשבת סכומי פיצויי הפיטורים מתוך פוליסת ביטוח המנהלים של התובעת, אשר הוחזרו לידי הנתבע.
כמו כן לפנינו הודעת צד ג' ששלחה מגדל (ברשות בית הדין) אל הנתבע לחייבו לשפותה בכל סכום שתחויב להשיב לתובעת, אם תחויב, בגין רכיב פיצויי הפיטורים בפוליסת ביטוח המנהלים, שהוחזר לידי הנתבע.
בנוסף לכל האמור לעיל, לפנינו תביעה שכנגד שהגיש הנתבע כנגד התובעת לתשלום סכומים בגין חוב  כספי שלטענתו צברה התובעת אצלו בגין הלוואות שקיבלה, טיפולי שיניים וטיפולים אורתודנטיים שקיבלה, ובגין צילומי רנטגן שביצעה, וכן פיצוי בגין מה שכונה על ידי הנתבע "הפרת כללים/נורמות התנהגות ושימוש שלא כדין בכרטסת הלקוחות" של הנתבע.
 
העובדות 
ואלו העובדות שביסוד המחלוקות נשוא התובענות שבנדון:
1.         הנתבע הוא רופא שיניים בהכשרתו ועוסק במתן שירותי רפואת שיניים, ממרפאה בבנימינה וממרפאתו בזיכרון יעקב (להלן – המרפאה), שבה הועסקה התובעת.
            יצוין כי המרפאה מנוהלת מן ההיבט האדמיניסטרטיבי על ידי רעייתו של הנתבע, הגב' בינה קסירר (להלן – הגב' קסירר).
2.         התובעת הועסקה על ידי הנתבע כמזכירה במרפאה החל מ-1.8.89 ועד ליום 9.12.08, מועד בו אין חולק כי התובעת התפטרה מעבודתה אצל הנתבע, כפוף למחלוקת בין הצדדים האם התפטרה בנסיבות המזכות אתה בפיצויי פיטורים, אם לאו, ובכפוף למחלוקת בשאלה מה סוכם בין הצדדים, אם סוכם, לגבי העברת רכיב פיצויי הפיטורים שנצבר בפוליסת ביטוח המנהלים שהתנהלה על שם התובעת, לבעלות התובעת.
  
3.         כך גם אין חולק בין הצדדים, כי בשנת 2001 יצאה התובעת לחופשת לידה ראשונה של שלושה חודשים, שלאחריה שבה לעבודתה אצל הנתבע, ובחודש נובמבר 2003 או בסמוך לכך יצאה התובעת לחופשת לידה שניה, כאשר בתום חופשת הלידה המוארכת, חזרה לבקשתה לעבודה אצל הנתבע במרפאה.
4.         מכל מקום, החל משנת 1993 או סמוך לכך ועד לסיום עבודתה של התובעת בנתבע, הופרשו עבור התובעת ונוכו מן התובעת כספים לפוליסת ביטוח מנהלים משתתפת ברווחים מס' 409228441 ע"ש התובעת מסוג יותר (עדיף) בחברת שמשון שהועברה בהמשך לחברת מגדל (להלן – פוליסת ביטוח המנהלים או הפוליסה). הפוליסה כללה גם הפרשות בגין רכיב פיצויי פיטורים.
5.         עם סיום עבודתה אצל הנתבע, החלה התובעת לעבוד כמזכירה במרפאת השיניים של ד"ר ניצן אשד (להלן – ד"ר אשד) בבנימינה, והיא מועסקת שם עד הלום.
יצוין כי ד"ר אשד הועסק בעברו (בין השנים 1994-2004) כרופא שיניים במרפאה אצל הנתבע ומשם היכרותו עם התובעת.
6.         אין חולק בין הצדדים כי ביום 19.1.09 לאחר סיום עבודתה של התובעת אצל הנתבע נערכה לכבודה בנוכחות צוות המרפאה מסיבה פרידה במסעדה, במסגרתה, בין היתר, נשאה התובעת במעמד הנוכחים, דברים חמים בשבחם של הנתבע ושל הגב' קסירר, דברים שאף הועלו על הכתב ונמסרו באותו מעמד לנתבע (ראה: נספח א' לתצהיר הנתבע), כדלקמן:
"לבינה ויוסי!
למרפאה הגעתי לפני 19 שנים כנערה צעירה, לא שהיום אני מרגישה אחרת, אבל המציאות היא שאני אמא + 2 עם אחריות גדולה ועצומה.
במרפאה עבדתי עם אחריות ומסירות רבה מאוד, והיום לאחר 19 שנים אני עוזבת וזה לא קל.
רוצה אני להודות לכם על הדאגה, העזרה, והתמיכה וטוב לב, על היחס המבין והאוהב,  על הרכות, הנתינה, השיתוף, ההבנה הרגישות והליטוף לאורך כל השנים בכל אשר פניתיאליכם, וההתייחסות אליי כאל בת.
והיום כשהחלטתי לשנות מקום עבודה, נכון שזה בא כהפתעה, ויכול מאוד להיות שפגעתי בכם, קבלו את סליחתי מפני שלא התכוונתי לפגוע בכם.
אוהבת בתשי"
בין הצדדים נטושה מחלוקת בשאלה האם כטענת התובעת, היא זו שארגנה את המסיבה אליה הזמינה את הנתבע ואת הגב' קסירר מתוך תחושת חובה, או שמא כטענת הנתבע, הוא ורעייתו הם שארגנו את המסיבה לכבודה של התובעת.
כך או כך, אין חולק בין הצדדים, כי מי ששילם עבור המסיבה היה הנתבע באמצעות הגב' קסירר, כפוף לטענת התובעת כי הופתעה מכך שהנתבע מימן את המסיבה, שכן היא זו שהתכוונה לשלם עבור האירוע.
7.         זאת ועוד, אף אין חולק בין הצדדים כי במועד סיום עבודתה של התובעת אצל הנתבע לא שולמו לה פיצויי פיטורים מאת הנתבע, כפוף למחלוקת בין הצדדים, מה סוכם, אם סוכם, בין התובעת לבין הגב' קסירר בנוגע לכספי פיצויי הפיטורים שנצברו בפוליסת ביטוח המנהלים.
מכל מקום, במסגרת ישיבת ההוכחות לפנינו התברר לראשונה מעדות התובעת (שאף אושרה על ידי הגב' קסירר), כי כחצי שנה לאחר סיום עבודתה של התובעת, התקיימה פגישה בין התובעת לבין הגב' קסירר. גדר המחלוקת בין הצדדים נסב על השאלה האם כטענת התובעת, בפגישה זו היא ביקשה לקבל את פיצויי הפיטורים או שמא כטענת הנתבע בפגישה זו ביקשה הגב' קסירר לברר לגבי יתרת החובות של התובעת לנתבע.
כך או כך, גם לשיטת התובעת, בתשובה לשאלתה מה לגבי תשלום פיצויי הפיטורים, השיבה לה הגב' קסירר באותו מעמד, כי היא לא זכאית לפיצויי הפיטורים, והיא לא תקבלם.
מכל מקום, אין חולק בין הצדדים כי לאחר אותה פגישה, ועד להגשת התביעה שבנדון ביום 3.11.14, לא פנתה התובעת אל הנתבע בדרישה לתשלום פיצויי פיטורים בגין תקופת עבודתה אצלו.
8.         אשר לכספי פיצויי הפיטורים שנצברו בפוליסת ביטוח המנהלים, הרי שעוד בחודש מרץ 2009, התקבלה במגדל הודעתו של הנתבע מיום 15.3.09 תחת הכותרת "עזיבת עבודה עקיבא בת-שבע, ת.ז...." (נספח 1 לתצהיר מגדל), כדלקמן:
"בזאת אני להודיעכם שהעובדת עקיבא בת-שבע סיימה את עבודתה אצלנו בתאריך 9/12/2008.
אנו מאשרים בזאת העברת הבעלות על הפוליסה למבוטחת לא כולל פיצויי פיטורים".
אין חולק בין הצדדים, כי לאחר מכן (במועד שלא פורש די הצורך), הועברה הבעלות בפוליסה אל ד"ר אשד, שהחל לבצע הפרשות וניכויים לפוליסה הנ"ל בגין עבודת התובעת אצלו.
9.         ביום 14.3.10 התקבלה במגדל בקשת הנתבע להחזרת כספי פיצויי הפיטורים שהופקדו בפוליסה, לידיו. לבקשה שהוגשה על גבי טפסים של מגדל צורפו הצהרות שונות (שיידונו להלן בהמשך), אף הן על גבי טפסים של מגדל, והן נחתמו על ידי הנתבע ביום 1.3.2010  ואושרו על ידי עורך דינו  של הנתבע (ראה: נספחי 2(א)-2(ד) לתצהיר מגדל).
10.        ביום 11.4.10 שלחה מגדל אל התובעת את מכתבה (כפוף למחלוקת בין הצדדים, האם מכתב זה התקבל על ידי התובעת), שבו הודע לתובעת כי מעסיקה דרש לקבל לידיו את כספי פיצויי הפיטורים שנצברו בפוליסה (ראה: נספח 3 לתצהיר מגדל). עוד נאמר באותו מכתב כי ככל שהתובעת מתנגדת לשחרור כספי הפיצויים לידי המעסיק, עליה להודיע על כך למגדלבתוך 60 יום וככל שלא תעשה כן, בתום המועד כאמור, ישוחררו הכספים לידי המעסיק.
11.        אין חולק שלא התקבלה תגובה מטעם התובעת לאותו מכתב (כפוף כאמור למחלוקת בין הצדדים האם המכתב הגיע לידי התובעת), ועל כן ביום 28.6.10 (כחלוף מעל 70 ימים ממועד משלוח המכתב) החזירה מגדל לנתבע את כספי הפיצויים שנצברו בפוליסה נכון לאותו מועד
 (73,377.99 ₪), מהם נוכה מס הכנסה בסך 29,351.18 ₪ ולאחר הוספת ריבית קופה בסך 50.19 ₪, הועבר לנתבע הסך של 44,077 ₪.
12.        אשר לתובעת, הרי שלדבריה בתביעתה ותצהירה, במהלך חודש  ינואר 2013 ו/או בסמוך לכך, היא פנתה למוקד שירות הלקוחות של מגדל כדי לברר את מצב הדברים באשר לכספיםהמופקדים עבורה. לטענתה, בשיחה זו התברר לה לראשונה ולהפתעתה הגמורה כי הכספים שהופקדו לטובתה בגין פיצויי פיטורים  הועברו לנתבע.
אי לכך פנתה התובעת ביום 29.1.14 במכתב למגדל שבו דרשה להשיב לה את הכספים וכן ביקשה לקבל את כל האסמכתאות הנוגעות להעברת הכספים כאמור (ראה: נספח א לתצהיר התובעת).
            ביום 13.2.14 השיבה מגדל לפנייתה זו של התובעת וציינה כי כספי הפיצויים הועברו לנתבע בהתאם לדרישתו ובהתאם לכתב שיפוי עליו חתם, תוך תיאור השתלשלות העניינים כנזכר לעיל בצירוף האסמכתאות הרלוונטיות (ראה: נספח ב לתצהיר התובעת).
יצוין, כי בעקבות פניה נוספת של התובעת למגדל, היא נענתה במכתבה של הגב' אושרת ברזילי-ראש חוליה, ביטוח חיים- מרחב סוכנויות במגדל מיום 26.5.14  (ראה: נספח ד לתצהיר התובעת), כי המכתב מיום 11.4.10 נשלח אליה בדואר רגיל ולא בדואר רשום, זאת למרות שעל גבי המכתב צוין כי הוא נשלח בדואר רשום.
13.        ביום 3.11.14 הוגשה תביעת התובעת שבנדון, במסגרתה עתרה לחיוב הנתבעים בתשלום הסכום הכולל של 118,114 ₪ (סכום פיצויי הפיטורים בצירוף הפרשי הצמדה וריבית נכון ליום הגשת התביעה) בערכם נכון למועד ההשבה ובצירוף הרווחים שהיו אמורים להצטבר בקרן לטובת התובעת.
כמו כן לטענת התובעת, בהתחשב באמור לעיל, הפרות החוזה וחוסר תום הלב שגילו הנתבעים, עתרה התובעת לחיוב הנתבעים לפצותה בגין עגמת הנפש הרבה שנגרמה לה בשל התנהלותם בסך 10,000 ₪.
עוד נטען כי מגדל חייבת לשלם לתובעת את  כספי פיצויי הפיטורים שהועברו לנתבע ועל כן לחלופין עתרה התובעת למתן צו עשה לנתבעים להשיב לבעלות התובעת בפוליסה את כספי פיצויי הפיטורים בערכם העדכני נכון למועד השבתם.
14.        בהמשך לאמור הוגש כתב הגנה מטעם הנתבע שבו נדחו טענות התובעת מכל וכל ובנוסף הועלו על ידי הנתבע טענות קיזוז, עליהן חזר במסגרת התביעה שכנגד שהוגשה בד בבד עם כתב ההגנה, ואשר על פיהן עתר הנתבע לחיוב התובעת בתשלום: חוב  כספי בגין הלוואות שקיבלה התובעת בסכום כולל של 54,000 ₪; חוב בגין טיפולי שיניים שקיבלה התובעת מאתהנתבע בסכום כולל של 10,550 ₪; חוב בגין טיפול אורתודנטי שקיבלה התובעת מאת רופאה שהועסקה על ידי הנתבע במרפאה בסכום כולל של 10,000 ₪; חוב בגין צילומירנטגן/צילומים מהתיק האישי של התובעת, בסכום כולל של 1,800 ₪; וכן לפיצוי בגין
"הפרת כללים/נורמות התנהגות ושימוש שלא כדין בכרטסת הלקוחות" של הנתבע בסכום כולל של 150,000 ₪.
            מטעם התובעת הוגש כתב הגנה לתביעה שכנגד, במסגרתו טענה התובעת להתיישנות רכיבי ה"חוב" נשוא טענות הקיזוז/תביעה שכנגד. מטעמי זהירות ולגופם של דברים, הכחישה התובעת את טענות הנתבע לגבי קיומם של חובות כלפיו אף לגופם של דברים וטענה כי בכל מקרה דין רכיבי ה"חוב" נשוא טענות הקיזוז/תביעה שכנגד להידחות לגופם של דברים, גם אלמלא ההתיישנות. כך גם נטען כי אין כל יסוד לטענת הנתבע בדבר הפרת כללים/נורמות התנהגות כביכול או נטילה, לא כל שכן שימוש שלא כדין בכרטסת הלקוחות של הנתבע.
15.        עוד ראוי להוסיף כי מטעם מגדל הוגש כתב הגנה במסגרתו טענה מגדל כי בכל פעולותיה נשוא התביעה, היא פעלה כדין ובהתאם להסדר התחיקתי החל עליה, ועל כן דין התובענהכנגדה להידחות על הסף או לגופה.
            מטעמי זהירות ומבלי לגרוע מטענותיה כי פעלה כדין, עתרה מגדל לאפשר לה להגיש הודעת צד ג' כנגד הנתבע, זאת מן הטעם שבמסגרת בקשת הנתבע לקבל לידיו את כספי הפיצויים נשוא התובענה הוא התחייב לשפות ולפצות את מגדל בגין כל דרישה ו/או טענה ו/או תביעה שתוגש על ידי התובעת. לבקשה צורפה טיוטת הודעת צד ג' שמבוקש להגיש.
            לאחר קבלת עמדת התובעת (שהשאירה ההחלטה לשיקול דעת בית הדין) ועמדת הנתבע שהתנגד לבקשה למשלוח הודעת צד ג', ניתנה ביום 4.6.15 החלטת אב"ד המותב המתירה את הגשת הודעת צד ג' בהתאם לטיוטת ההודעה שצורפה לבקשה, תוך שהותר לנתבע להגיש כתב הגנה להודעה.
בהתאם לכך הוגש כתב הגנה מטעם הנתבע להודעת צד ג' במסגרתו הכחיש הנתבע באופן גורף את טענות מגדל, חזר על טענותיו כי פעל כדין, כי התובעת אינה זכאית לפיצויי פיטורים בגין תקופת עבודתה אצלו וכי הוא זכאי היה לקבל לידיו את פיצויי הפיטורים שנצברו ע"ש התובעת בביטוח המנהלים.
עוד הוסיף הנתבע כי ככל שמגדל פעלה תוך רשלנות בהשבת הכספים, אין הוא אחראי לכך ולא ניתן לחייבו בגין כך.
 
עיקרי המחלוקות
16.        להלן עיקרי המחלוקות בתביעה, בתביעה שכנגד ובהודעת צד ג', כפי שגובשו בדיון המוקדם במעמד הצדדים:
א.         האם התובעת התפטרה בנסיבות המזכות אותה בפיצויי פיטורים מהנתבע או שמא כטענת הנתבע, התובעת התפטרה מיוזמתה בנסיבות שאינן מזכות בפיצויי פיטורים.
ב.         האם כטענת התובעת, הוסכם איתה בחודש נובמבר 2008, כי אם היא תתפטר, היא תהיה זכאית לקבל את רכיב הפיצויים שנצברו בפוליסת ביטוח המנהלים על שמה בחברת מגדל, או שמא כטענת הנתבע מעולם לא הוסכם עם התובעת כאמור.
ג.          בכפוף לפלוגתא א' לעיל, האם התובעת זכאית לפיצויי פיטורים מאת הנתבע ואם כן באיזה סכום?
ד.         בכפוף לפלוגתא ב' לעיל, האם התובעת זכאית לסכומים שנצברו בפוליסה עד ליום 28.6.2010 ברכיב פיצויי פיטורים.
ה.         מבלי לגרוע מהשאלות כאמור לעיל, האם כטענת התובעת, משלא הוצג למגדל הסכם לפיו הנתבע יהיה זכאי לכספי הפיצויים שנצברו בפוליסה, לא היה מקום להעביר את כספי הפיצויים לנתבע, או שמא כטענת מגדל די היה בהסתמכות הנתבעת על הצהרתו של הנתבע על קיומו של הסכם כאמור, וכי ניתנה לתובעת האפשרות להתנגד להעברה ומשלא התנגדה, הועברו הכספים למעסיק כדין, כפוף לטענת התובעת כי לא קיבלה את אותו מכתב בדבר אפשרותה להתנגד להעברת הכספים הנ"ל.
ו.          בכפוף לפלוגתא ה' לעיל, ובהתאם להודעת צד ג', האם על הנתבע להשיב לתובעת את הסכומים שקיבל מהנתבעת.
ז.          בכפוף לפלוגתא ה' לעיל, ובהתאם להודעה צד ג', האם על הנתבע להעביר לנתבעת את הסכומים שקיבל על מנת שהנתבעת תחזירם לפוליסה של התובעת.
ח.         בכפוף לפלוגתא א' לעיל, האם התובעת זכאית לפיצוי בגין עגמת נפש ואם כן באיזה סכום?
ט.         האם הנתבע זכאי לקזז מכל סכום שיפסק אם יפסק נגדו, או לקבל לידיו מאת התובעת את הסכומים הנקובים בכתב התביעה שכנגד (וכמפורט בהודעת הנתבע מיום 4.6.15), או כל חלק מהם או שמא כטענת התובעת לא רק שהתביעה בגין הסכומים נשוא כתב התביעה שכנגד התיישנה אלא שגם לגופם של דברים התובעת אינה חייבת לנתבע דבר?
 
דיון והכרעה
17.        מטעם התובעת הוגשו תצהירי עדות ראשית של התובעת, של ד"ר אשד ושל הגב' חגית מרים אשר שימשה בעבר כשיננית אצל הנתבע ומועסקת כיום אצל ד"ר אשד.
כמו כן הוגש תצהיר עדות ראשית מטעם התובעת בהתייחס לתביעה שכנגד.
            מטעם הנתבע הוגשו תצהירי עדות ראשית של הנתבע ושל הגב' קסירר, וכן תצהיריהן של הגב' נירה מנדל ז"ל, ומלכה נוטקביץ, סייעות שיניים אצל הנתבע.
מטעם מגדל, הוגש תצהיר עדות ראשית של מר אמיר שפירא - מנהל מחלקה במטה המקצועי תפעולי, חסכון ארוך טווח במגדל.
--- סוף עמוד  8 ---
התובעת, ד"ר אשד, גב' חגית מרים, הנתבע, גב' קסירר ומר אמיר שפירא, נחקרו כולם בחקירה נגדית על תצהיריהם לפנינו.
אשר למצהירה מטעם הנתבע הגב' מלכה נוטקביץ, הרי שזו לא התייצבה לדיון ההוכחות שנקבע לשמיעת העדים מטעם הנתבע ולסיום. ב"כ הנתבע הבהיר כי הגב' נוטקביץ לא התייצבה מפאת שחשה שלא בטוב וכי הוא החליט לוותר על עדותה.
אי לכך לבקשת ב"כ הנתבע ובהעדר התנגדות מטעם התובעת, ניתנה החלטת בית הדין על הוצאת תצהירה של הגב' נוטקביץ מהתיק.
אשר למצהירה מטעם הנתבע הגב' נירה מנדל ז"ל, הרי שלמרבה הצער, הגב' מנדל נפטרה עוד בטרם היה סיפק לשמוע את חקירתה הנגדית לפנינו. למרות האמור, עתר ב"כ הנתבע להורות על הותרת תצהירה בתיק ללא חקירה נגדית תוך שביקש שבית הדין יתייחס למשקלו בהתאם.
ב"כ התובעת התנגד למבוקש הן מן הטעם שכפר בנכונות האמור בו והן מן הטעם שללא חקירה נגדית ממילא המדובר בעדות שמשקלה אפס ואין סיבה לפיכך שהתצהיר יישאר בתיק בית הדין.
בהחלטת אב"ד המותב במעמד הדיון התקבלה עמדת ב"כ התובעת וניתנה החלטה על הוצאת תצהירה של הגב' מנדל ז"ל מהתיק.
18.        משהובהרו המחלוקות שבין הצדדים בתביעה, בתביעה שכנגד ובהודעת צד ג', נפנה להלן לדון בהן, וזה יהיה הילוכו של הדיון:
א.         תחילה נדון בתביעתה של התובעת כנגד הנתבעים. במסגרת זו נדון תחילה בטענת התובעת להתפטרותה בנסיבות המזכות בפיצויי פיטורים.
לאחר מכן, נדון בטענת התובעת לפיה סוכם עמה כי רכיב פיצויי הפיטורים בפוליסת ביטוח המנהלים יועבר לבעלותה בכל מקרה של סיום עבודה.
לאחר מכן נדון בטענות התובעת לפיהן החזרת רכיב פיצויי הפיטורים שבפוליסת ביטוח המנהלים לידי הנתבע, נעשה שלא כדין.
ולבסוף נדון בעתירת התובעת לחייב את הנתבע ואת מגדל בפיצויים בגין עוגמת נפש.
ב.         לאחר הדיון בתביעת התובעת על הסעדים שנתבעו במסגרתה, נפנה לדון בהודעת צד ג' ששלחה מגדל לנתבע.
ג.          בשלב הבא נפנה לדון בטענות הקיזוז/בתביעה שכנגד שהגיש הנתבע כנגד התובעת, ותחילה נדון בטענת ההתיישנות שהעלתה התובעת. בכפוף להכרעה בטענת ההתיישנות, וככל שיהא בכך צורך, נדון ברכיבי טענות הקיזוז/התביעה שכנגד לגופם.
האם נסיבות התפטרותה של התובעת, מזכות אותה בפיצויי פיטורים

19.        לטענת התובעת בתביעתה שבנדון, היא סיימה את עבודתה אצל הנתבע לאחר שהודיעה מבעוד מועד לנתבע ולרעייתו כי היא מתפטרת מעבודתה, עקב הרעה מוחשית ומתמשכת בתנאיויחסי העבודה ובנסיבות בהן לא ניתן לדרוש ממנה כי תמשיך בעבודתה, זאת לשיטתה לאחר שכל דרישותיה  לתיקון והסרת הנסיבות שבעטיין התפטרה לא נענו ולא טופלו כפידרישתה. נקדים את המאוחר ונציין בקצירת האומר, כי ביסוד אותן נסיבות של הרעה מוחשית ומתמשכת בתנאי ויחסי העבודה וביסוד הנסיבות בהן שלשיטת התובעת לא ניתן לדרוש ממנה כי תמשיך בעבודתה, עומדות טענותיה של התובעת הן לגבי יחס קשה מצד הנתבע כלפיה וכלפי שאר העובדים ואף הלקוחות במרפאה, והן  טענות לגבי שינויים שחלו בשנת 2001 במקום מושבה במשרד.
זאת ועוד, לטענת התובעת, קודם להתפטרות נשוא הדיון, היא הודיע לא אחת על התפטרותה מעבודתה בשל יחסו הקשה של הנתבע אך תמיד בעקבות פנייתה של רעייתו של הנתבע (אותה העריכה מאוד) חזרה בה מן ההתפטרות, והכל עד לאירוע שלדבריה התרחש בחודש נובמבר 2008 במסגרתו לטענתה (המוכחשת על ידי הנתבע), השליך הנתבע לעברה עט וכמעט פגע בה. לדברי התובעת זה היה מבחינתה ה"קש ששבר את גב הגמל" ובעקבות אירוע זה הודיעה על התפטרותה, שנכנסה כאמור לתוקף ביום 9.12.08.
20.        בטרם נדרש לנסיבות המקרה המסוימות שלפנינו, ראוי לסקור תחילה את הוראות הדין הרלוונטיות להתפטרות עובד בדין מפוטר.
            וכך, ככלל, התפטרות מן העבודה אינה מזכה בפיצויי פיטורים, למעט באותם מקרים חריגים המנויים בחוק פיצויי פיטורים, התשכ"ג-1963 (להלן - חוק פיצויי פיטורים). אחד החריגים לכלל האמור, מצוי בסעיף 11(א) לחוק פיצויי-פיטורים, אשר קובע:
"התפטר עובד מחמת הרעה מוחשית בתנאי העבודה, או מחמת נסיבות אחרות שביחסי עבודה לגבי אותו העובד שבהן אין לדרוש ממנו כי ימשיך בעבודתו, רואים את ההתפטרות לענין חוק זה כפיטורים".
 
נטל ההוכחה להראות כי התקיימו בעובד הנסיבות כאמור בסעיף 11(א) לחוק פיצויי פיטורים, מוטל על העובד הטוען לזכאות לפיצויי פיטורים בדין מפוטר [ראה: דב"ע מח159/-3חיים שלום – מירון סובל שור ושות', [פורסם בנבו] פד"ע כ' 290].
           
ואשר לרמת ההוכחה הנדרשת להרמת נטל זה נקבע כי:
"השאלה, אימתי נקלע עובד למצב, שבו תנאי עבודתו הורעו בצורה מוחשית, דורשת התייחסות למכלול הנסיבות שהביאו להתפטרות. אין די בתחושתו הסובייקטיבית של העובד, שלפיה תנאי עבודתו הורעו, אלא עליו להוכיח קיומה של תשתית עובדתית אובייקטיבית, המלמדת על הרעה מוחשית בתנאי העבודה, ורק הוכחתה תביא את ההתפטרות להיחשב כפיטורים"
 
[ראה: דב"ע נא/3/203 הרשקו רובין - מפעלי זכוכית ישראליים פניציה בע"מ (לא פורסם)  סעיף 6 לפסק הדין].
כמו כן, נקבע שכאשר מדובר בנסיבות שבידי המעביד לשנותן על העובד להעמיד את המעביד על כוונתו להתפטר עקב הרעה בתנאי עבודה או עקב נסיבות שביחסי עבודה בטרם יתפטר מעבודתו, כך שתהא למעביד הזדמנות לעשות לסילוק הסיבה, ורק אם לא עשה לסילוקה - יתקיים האמור בסעיף [ראה: דב"ע לה/15-3 בן צור דרויאנוב – זיגמונס רוסקיס (לא פורסם) [פורסם בנבו]; דב"ע שן 10-3 חיים כהן – הלהר פיסול ותכשיטים בע"מ, [פורסם בנבו] פד"ע כא, 238; דב"ע מח/174-3 טלסיס בע"מ - רוגל, [פורסם בנבו] פד"ע כ, 421]
 
21.        זאת ועוד, בדוננו בשאלת הנסיבות שהובילו להתפטרות, יש לזכור שככלל לעניין הזכאות לפיצויי פיטורים, כי העילה לזכאות "מתגבשת במעשה הפיטורים או ההתפטרות, בצרוף המניע שפעל כך, היינו הנסיבות המודעות שהסבו למעשה את סיים היחסים" [ראה: דב"ע לג/3-2 זילבר - גלוביס בע"מ, [פורסם בנבו] פד"ע ד, 153, 157 דב"ע מב/132-3 להבים עבודות שרברבות בע"מ ואח' – משה פרנסה, [פורסם בנבו] פד"ע יד, 264, 269].
            אי לכך נפסק, כדלקמן:
"יודגש כי בסעיפים שבחוק פיצויי הפיטורים, תשכ"ג- 1963(להלן - החוק), שעניינם התפטרות המזכה בפיצויים (הסעיפים 6, 8 ו-11), נאמר במפורש שהמדובר הוא בהתפטרות "לרגל", "עקב" או "מחמת" האמור באותם הסעיפים, ללמדך שהגורם לא רק שצריך להיות קיים, אלא ​והוא העיקר - שאותו גורם יהיה הפועל, המניע והמביא לתוצאה"
[ראה: דב"ע לה41-3 יעקב היגר -דינה שוורץ, [פורסם בנבו], פד"ע ז 24; דב"ע נג/210-3 אהרון רביוב -נאקו שיווק בע"מ [פורסם בנבו] פד"ע כז 514].
 
במילים אחרות, מעבר להוכחת עצם קיומה של הרעה מוחשית או קיומן נסיבות בהן לא ניתן לדרוש מעובד להמשיך בעבודתו, יש להראות קשר סיבתי בין אותה הרעה או אותן נסיבות לבין ההתפטרות בפעל.
מכאן שלא די בקיומה של נסיבה אשר היא עצמה יכולה להוות טעם התפטרות בדין מפוטר אלא, יש לבחון את הנסיבות "לפי מצב הדברים עובר להתפטרות, עת נותנים את הדעת לנתונים שפעלו למעשה ולא לנתונים רדומים אשר יכלו לפעול, אך לא היו אלה שמחמת קיומם התפטר העובד [ראה: דב"ע לו/123-3 מדינת ישראל נגד שלום לבבי, [פורסם בנבו]פד"ע ח', 261].
22.        ואימתי תחשב הרעה בתנאי העבודה כמוחשית?
לעניין זה נקבע בפסיקה, כי היא תחשב ככזו "כאשר הצר המעביד את צעדיו של העובד או הרע את תנאי עבודתו באופן מוחשי עד שלא השאיר בידו כל ברירה בלתי אם לנטוש את העבודה ולהתפטר" [ראה: ע"א 118/57 לזרוס – אחים ברנט את בורכרד בע"מ, פד"י יב  1613], וכן שההרעה צריכה להיות מוחשית עד כדי כך שאין לדרוש מהעובד כי ימשיך בעבודתו או שניתן לייחס למעביד את הרצון להתפטר מן העובד [ראה: ע"א 496/67, שוקורי – מדינת ישראל, פד"י כב (1), 395; ע"א 171/66 עירית פתח תקוה – שלמה בן צור, פד"י כ
 (3), 262; ע"א 235/67 מרכז החינוך העצמאי של אגודת ישראל – מרגלית קרני, פד"י כא (2), 255].
23.        עד כאן הכלל, ומן הכלל לענייננו.
כאמור, בנסיבות המקרה שלפנינו, נטל ההוכחה להוכיח את זכאותה לפיצויי פיטורים מוטל על שכמה של התובעת, ועל כן נפנה להלן לבחון, האם עמדה התובעת בנטל להוכחת זכאותה זו.
24.        וכך, לטענת התובעת בתצהירה, הנתבע הוא איש חם מזג שנהג בה ובעובדים אחרים במרפאה בגסות רוח, צעקות והשפלות רבות אותן נאלצה לדבריה לספוג במהלך תקופת עבודתההארוכה אצלו, זאת לדבריה, בשל מצוקה כלכלית בה היתה שרויה והיות ולא היה באפשרותה לאבד את מקום עבודתה.
עוד טוענת התובעת כי כאשר שבה לעבודתה בשנת 2001 מחופשת לידה, בחר הנתבע לשנות את סדרי עבודתה מבלי לקבל את הסכמתה וחרף התנגדותה, כך שבמקום לעבוד בדלפקהקבלה של המרפאה שבו נהגה לקבל את קהל הלקוחות של המרפאה טרם יציאתה לחופשת הלידה, היא הועברה לעבוד בחדר צדדי וסגור, ללא חלון וללא שולחן עבודה, כך שנאלצהלבצע את עבודתה בישיבה על כיסא בלבד ואת רישומיה ערכה על הברכיים.
לדברי התובעת, בהתחשב באמור ובהשפלות חוזרות ונשנות מצדו של הנתבע ובין היתר, גערות וצעקות, היא פנתה פעמים רבות לגב' קסירר שניהלה את המרפאה בתלונות ובדרישהלשיפור התנאים, וזו האחרונה היתה מבטיחה לה כי הדברים יתוקנו וכי תנאי העבודה ישופרו, אך לבד מהבטחות לא נעשה דבר; תנאי עבודתה לא השתנו ולא שופרו וגם הנתבעעצמו לא חדל מהתנהלותו הפסולה ויחסו המשפיל, המחפיר והמזלזל כלפיה כמו גם כלפי עובדים אחרים במרפאה ואף כלפי לקוחות המרפאה; הואיל ולדבריה של התובעת "באותה עת" היא הייתה במצוקה אישית בשל פרידה מבעלה והיותה אם לשני ילדים שעול פרנסתם היה מוטל עליה בלבד, היא נאלצה בלית ברירה לספוג ולהבליג על הרעת התנאיםהמשמעותית בתנאי עבודתה ובמיוחד על יחסו המשפיל והמחפיר של הנתבע, כך שלא הודיעה "באותה העת" על התפטרותה בתקווה כי הנתבע יקיים את התחייבותו לשיפור תנאיעבודתה ואת התנהגותו, אך דבר לא נעשה; הנתבע לא שיפר את תנאי עבודה והוסיף לצעוק עליה ולהשפיל אותה כראות עיניו, תוך שהוא גורם לה עגמת נפש רבה מאוד בעטייה היתה מודיעה לו על התפטרותה ולאחר מכן היתה חוזרת בה מההתפטרות לאחר שהנתבע ורעייתו היו מבטיחים לה שהתנהגותו של הנתבע לא תחזור על עצמה והוא ישפר את דרכיו.
התובעת מציינת כי למרות שההתנהגות והיחס המשפיל של הנתבע היו עניין של יום ביומו, זכורים לה מספר אירועים משמעותיים שיכולים להמחיש את התנהגותו הפסולה שלהנתבע, ומפנה לכך שבמהלך יום עבודה מסוים היא שוחחה בטלפון עם לקוח של המרפאה והנתבע ששהה בסמוך אליה שמע משהו שלא מצא חן בעיניו; בתגובה לכך, כך לדבריה, הנתבע בעט באלימות בקרטון עליו היה מונח הטלפון שלה (שכן כאמור לא היה לה שולחן

עבודה והטלפון שלה הונח על קרטון); כך גם לדברי התובעת, כאשר שאלה את הנתבע שאלות באשר ללקוחות המרפאה הוא בחר לצעוק עליה ולא לתת מענה לפניותיה ושאלותיה; באחד הימים לטענתה, כאשר הנתבע צעק עליה בגסות היא החליטה לאזור אומץ ולדבר איתו וביקשה לשוחח אתו, אולם הנתבע השיב לה כי הוא אינו מוכן לדבר אתה ואין לו על מה לדבר אתה; בעקבות כך לדבריה, היא הודיעה לנתבע ולגב' קסירר על התפטרותה מהעבודה היות ואין באפשרותה לסבול את הזלזול וההשפלה והפגיעה מצדו של הנתבע; לדבריה, הגב' קסירר ציינה בפניה שוב כי היא צודקת ושכנעה אותה לחזור בה מההתפטרות תוך הבטחה כי היא תדאג לכך שהדבר לא יישנה וכי הנתבע לא יפגע בה עוד; הואיל והיה לה קשרטוב עם הגב' קסירר הסכימה התובעת לדבריה לחזור בה מהתפטרותה והודיעה על חזרתה לעבודה, אלא שמהר מאוד הנתבע חזר לסורו והמשיך לנהוג בה בגסות תוך שהוא משפילאותה וצועק עליה.
לדבריה של התובעת, ה"קש ששבר את גב הגמל" מבחינתה היה אירוע שהתרחש במהלך חודש נובמבר 2008, כאשר בתקופה זו עברה המרפאה שיפוץ והציוד המשרדי של המרפאה היהמצוי בקונטיינר מחוץ למרפאה; לדבריה, בנסיבות אלו לא היה ברשותה עט בכדי לבצע את עבודתה, ועל כן פנתה לנתבע וביקשה לקבל עט או לקבל את מפתחות הקונטיינר כדי להביא בעצמה עט; לדבריה, הנתבע סירב למסור לה את מפתחות הקונטיינר, ולאחר שפנתה אליו פעם נוספת כדי לקבל עט, הוא פנה אליה מחדרו שעה שישבה בחדר אחר ממול ואמר "את רוצה עט, הנה עט" וזרק בעוצמה את העט ממרחק לעברה; לדבריה של התובעת העט שנזרק כמעט פגע בה פיזית, אולם הפגיעה הייתה גם נפשית וגרמה לה לעוגמת נפש רבה עקב כך שהנתבע מרשה לעצמו להתנהג אליה בצורה כזו; לדבריה, לנוכח ההתנהגות המחפירה של הנתבע היא חשה מושפלת ומבוזה והחלה לבכות, הגב' קסירר שהגיעה בינתיים למרפאה, עזבה את המרפאה על אף שידעה על התנהגותו החמורה של הנתבע ולא עשתה דבר בכדי להרגיע את התובעת על אף שהיתה במצב נפשי קשה מאוד.
אי לכך לטענת התובעת, בעקבות האירוע האמור שהיה מבחינתה "הקש ששבר את גב הגמל" היא פנתה אל הגב' קסירר והודיעה לה כי דרכיו של הנתבע לא השתנו וכך גם תנאי עבודתה ועל כן אין לה ברירה אלא להתפטר מהעבודה בשל כך ובמיוחד לנוכח האירוע האחרון בעטיו נפגעה קשות מהנתבע.
לטענת התובעת, לאחר מכן בדין ודברים עם הנתבע והגב' קסירר סוכם כי היא לא תתפטר באופן מיידי אלא תסיים את  עבודתה בחודש דצמבר 2008, וכך היה.
מכל מקום, לטענת התובעת, התפטרותה לא קשורה כלל להתחלת עבודתה אצל ד"ר אשד, שכן לדבריה, רק לאחר שסיימה את עבודתה אצל הנתבע, היא פנתה אל ד"ר אשד שקיבל אותה לעבודה.
25.        לתמיכה בגרסתה צירפה התובעת כאמור את תצהיריהם של ד"ר אשד שהועסק כרופא שיניים אצל הנתבע בין השנים 1994-2004 ולאחר מכן פתח מרפאות שיניים משלו, וכן של הגב' חגית מרים שהועסקה אצל הנתבע כשיננית בין השנים 1994-2000 ומחקירתה הנגדית
לפנינו התברר כי היא מועסקת זה מכבר במרפאתו של ד"ר אשד בבנימינה ביחד עם התובעת.
26.        וכך, לטענת הגב' חגית מרים, אף היא התפטרה מעבודתה אצל הנתבע, וזאת לדבריה  בשל יחסו של הנתבע אליה ולאחרים שהיה יחס קשה, כרוך ביצירת מתח ופחד תמידי במקוםהעבודה, הן לעובדים והן למטופלים, אשר לווה בהתנשאות והתבטאות פוגעת ומשפילה בכל דבר ועניין; לדבריה יחס זה בא לידי ביטוי בהתפרצויות זעם בלתי צפויות שהיו מלווות גם בבעיטה בחפצים, זריקת חפצים, וחבטה בדלתות המרפאה או במקומות אחרים במרפאה.
אשר לנסיבות סיום עבודתה שלה, טענה הגב' מרים בתצהירה כי מה שהוביל אותה להתפטרות היה אירוע שבו הנתבע התפרץ עליה באופן פתאומי ובעט בעוצמה בכיסא סייעת רופאשיניים לעברה, זאת לאחר שבניגוד להוראתו היא החליפה את הכסא שהיה פגום, בכיסא מחדר טיפולים אחר.
לדבריה, הכיסא עף לעברה בעוצמה רבה ולמזלה היא הצליחה לזוז בשנייה האחרונה, כך שהכסא לא פגע בה, אלא שהיא  נבהלה נורא ועל כן התקשרה באופן מיידי לגב' קסירר שתבוא להחליף אותה או שתזמן סייעת אחרת במקומה, שכן היא לא יכלה להמשיך לעבוד יותר עם הנתבע; לאחר מכן, כך לדבריה, היא הודיעה לגב' קסירר שהיא מתפטרת מהעבודה נוכח התנהגותו המפחידה של הנתבע וכי היא אינה מסכימה לעבוד תחתיו יותר; לדבריה, עד לסיום עבודתה בפועל וכפי שסוכם עם הגב' קסירר היא עבדה עם רופאים אחרים במרפאה ולא עם הנתבע; עוד לדבריה, הגב' קסירר שהיתה מודעת להתנהגותו זו של הנתבע הבינה אותה ועם סיום עבודתה שולמו לה מלוא פיצויי הפיטורים המגיעים לה.
ודוק, הגב' מרים ציינה כי היא לא התפטרה עוד קודם לכן מעבודתה אצל הנתבע שכן תנאי העבודה האחרים ובכלל זה, השכר ששולם לה, היו כאלה שהיה קשה לוותר עליהם, מה גם שיחסה של הגב' קסירר כלפיה היה הוגן.
27.        הד"ר אשד הצהיר בתצהירו כי כרופא שיניים ניתן לו בתחילה יחס הוגן בדרך כלל ואולם, ככל שחלף הזמן, היחס של הנתבע כלפיו השתנה באופן שהיו תקופות ארוכות שבכלל השניים לא דיברו ביניהם באשמו של הנתבע; עוד נטען כי יחסיו של הנתבע עם העובדים הכפופים לו או עם לקוחות המרפאה היה יחס קשה, כי הנתבע הוא איש חם מזג שנהג בתובעת ובעובדים האחרים בגסות רוח, בצעקות ובהשפלות; כי יחסו של הנתבע היה יחס קשה מאוד שהיה מלווה בפגיעה אישית בעובדים הן פיזית באמצעות זריקת חפצים, בעיטה כסאות וכן צעקות וגערות והשפלות; כי האווירה במקום העבודה הייתה מתוחה מאוד והעובדים והתובעת בכלל זה, זכו לחוסר הערכה וחוסר פרגון, עד שהוא באופן אישי התפלא שהתובעת מחזיקה מעמד כל כך הרבה זמן באותו מקום ולא עוזבת לנוכח היחס המשפיל כלפיה.
ד"ר אשד הוסיף, כי זכור לו שכאשר התובעת חזרה מחופשת לידה, היא הועברה לביצוע עבודתה למחסן התיקים של המשרד, וכי המדובר היה בחדר קטן אחורי בו לא היה חלון ואףלא שולחן עבודה, עד שהתובעת  נאלצה לבצע את עבודתה בישיבה על כיסא כאשר את

הרישומים עשתה על הברכיים, זאת למרות שעד ליציאתה לחופשת הלידה, היא הייתה המזכירה המובילה במרפאה ולאחר מכן, כאשר לדבריו, עד לעזיבתו את המרפאה המצב לא השתנה, למרות שהתובעת התלוננה מספר פעמים על מצב זה.
אשר לנסיבות קבלתה של התובעת לעבודה אצלו, טען ד"ר אשד כי התובעת פנתה אליו במהלך חודש דצמבר 2008 לאחר שכבר לא עבדה אצל הנתבע ולאחר ששמעה כי פתח מרפאה בבנימינה; עוד נטען כי התובעת סיפרה לו שהתפטרה מעבודתה אצל הנתבע שכן "הגיעו מים עד נפש" מבחינת התנהגותו של הנתבע והיא אינה מסוגלת עוד להמשיך לעבוד אצלו כאשר היא זוכה ליחס כזה.
28.        מנגד, לטענת הנתבע ורעייתו בתצהיריהם הדומים, נטען כי התובעת כמו גם העדים מטעמה, הצהירו על דברים שאינם אמת.
לטענתם, התובעת התפטרה מעבודתה אצל הנתבע, לאחר שהודיעה לכולם כי היא החליטה לצאת ל"דרך חדשה".
לדבריהם, התובעת הודיעה לנתבע ולרעייתו כי החליטה לצאת לדרך חדשה ונתנה להם הודעה של 30 יום מראש. בהקשר לכך, נטען על ידי הגב' קסירר כי מאחר והתובעת ביקשה להתפטר והיה צורך להיערך למציאת מחליפה, היא נפגשה עם התובעת וביקשה ממנה להמשיך לעבוד עד לסוף שנת 2008, אך התובעת סירבה לכך ועל כן הוסכם כי היא תסיים את עבודתה ביום 9.12.08, וכך נעשה.
לדברי הנתבע ורעייתו, רק בדיעבד נודע להם ש"הדרך החדשה" אליה בקשה התובעת לצאת, היא לעבור לעבוד באופן מיידי אצל ד"ר אשד, שפתח בדיוק באותו מועד מרפאת שיניים בסמוך למרפאת הנתבע בבנימינה.
מבלי לגרוע מעדותם כאמור, הכחישו הנתבע ורעייתו בתצהיריהם את טענות התובעת ועדיה בכל הנוגע להתנהלות הנתבע ובנוגע לתנאי העבודה של התובעת במרפאה. אשר להתנהלות הנתבע נטען כי כל טענות התובעת לפיהן כביכול הנתבע נהג כלפיה בצורה "מחפירה" או פגע בה, הן טענות חסרות כל שמץ של אמת וכל כולן מהוות המצאה לצורך התביעה; כי לאורך כל תקופת עבודתה של התובעת, לא רק שלא פגעו בה אלא שתנאי עבודתה הוטבו והתובעת קיבלה מדי פעם בונוסים כספיים ובכל עת שביקשה הלוואות קיבלה אף אותן, והכל במטרה לעזור לתובעת ולהקל עליה ועל בני משפחתה; כך גם לכל אורך השנים האלו לא טענה התובעת בפני הנתבע או בפני רעייתו כי תנאי עבודתה קשים או כי פוגעים בה או מעליבים אותה, אלא התנהגה באופן הפוך לחלוטין, ואף הפנתה לעבודה אצל הנתבע חברות טובות שלה שביקשו להתקבל לעבודה; מכל מקום לטענת הנתבע ורעייתו, דבריה החמים של התובעת בנספח א' לתצהיר הנתבע, אינם תואמים את הנטען על ידיה באשר ליחס שקיבלה כביכול; לדבריהם, לא רק התובעת (שהועסקה אצל הנתבע במשך 19 שנים), אלא מרביתעובדי המרפאה (במובחן מהרופאים)  עובדים אצל הנתבע שנים רבות, והדבר אינו מתיישב עם טענות התובעת ועדיה לגבי יחסו הקשה של הנתבע אל העובדים.

            אשר לשינוי מקום העבודה של התובעת נטען כי כל טענותיה של התובעת כאילו שינו לה את סדרי עבודתה והיא כביכול "הועברה לחדר צדדי" בו עבדה "ללא שולחן" אינן אמת, מה גם שהתובעת מעולם לא הלינה על תנאי עבודתה הפיזיים; מכל מקום נטען לעניין זה, כי יחידת המזכירות במרפאה בנויה משני אגפים, כאשר עמדה אחת משמשת כדלפק לקבלת קהל הממוקם בחדר ההמתנה, ואילו העמדה השניה בחדר האחורי מיועדת לביצוע כל העבודה המשרדית השוטפת של קשר עם הלקוחות, טיפול בגביה, טיפול בביטוחים, קשר עם ספקים וכו', עבודה שמן הסתם אינה מתבצעת בנוכחות קהל המטופלים שממתין בחדר השני (לתצהיר הנתבע צורפו כנספח ו' תצלומים של שתי עמדות העבודה כאמור).
לטענת הנתבע ורעייתו הם לא התערבו אף פעם באופן איוש עמדות העבודה, שכן מזכירות המרפאה היו מסדירות עניין זה בינן לבין עצמן, והן עצמן ביקשו להחליף ולגוון את הפעילות שבצעו מפעם לפעם; כך או כך, בימים בהם התובעת עבדה לבדה במשמרת, היא היתה חייבת להימצא בדלפק קבלת הקהל, כך שאין יסוד לטענתה בדבר העברתה כביכול לחדר צדדי, לא כל שכן לגבי תנאי אותו חדר.
מכל מקום, בכל הנוגע לטענות התובעת לפיהן הנתבע זרק עליה את העט, נטען כי:
"כל הסיפור של התובעת בנוגע לאירוע של זריקת עט במהלך נובמבר 2008, הינו פרי המצאה ודמיון של התובעת, והוא בבחינת לא היה ולא נברא".
29.        עד כאן גרסאותיהם החולקות של הצדדים בכל הנוגע לנסיבות התפטרותה של התובעת. כפי שבואר לעיל, בשלב הראשון של הדיון על הטוען לזכאות לפיצויי פיטורים בדין מפוטר, להוכיח את עצם קיומה של ההרעה המוחשית בתנאי עבודתו או את קיומן של הנסיבות שבהן לא ניתן לדרוש מממנו להמשיך בעבודתו.
לנוכח גרסת התובעת כי ה"קש ששבר את גב הגמל" והיווה את הגורם שהניע אותה להתפטר מעבודתה, היה אירוע "זריקת העט" עליה, נפנה להלן לדון באירוע זה.
30.        אשר לאירוע זה, כל שלפנינו הוא מחד גרסתה של התובעת, ומנגד, הכחשותיהם של הנתבע ורעייתו את עצם התרחשות האירוע.
ודוק, בניגוד לסברת התובעת בסיכומיה, ב"כ הנתבע דווקא כן חקר את התובעת על גרסתה בעניין יחסו והתנהגותו של הנתבע, ובכל הנוגע לאירוע "זריקת העט" בפרט (ראה: בעמ' 32 לפרוטוקול ש': 5-15), כך שלא ניתן לומר כי הנתבע הודה בגרסת התובעת, כסברת התובעת.
מכל מקום, הגם שבמובחן משאר טענות התובעת, לפחות במקרה זה מדובר באירוע קונקרטי, הרי שאין כל התייחסות מצד התובעת לתאריך או לשעה שבהם אירע האירוע ואין התייחסות לשאלה מי עוד נכח, אם  נכח, באותו אירוע כדי לתמוך בגרסת התובעת, כך שבסופו של יום בהעדר כל אסמכתא בכתב המתעדת את התרחשות האירוע, בהעדר כל עד שיתמוך בגרסת התובעת לגבי אותו אירוע, בהעדר כל פירוט לגבי תאריך ושעת האירוע,
ולנוכח גרסת הנתבע ורעייתו שהכחישו מכל וכל את עצם התרחשות האירוע - לכל היותר ניתן לומר כי בשאלה האם התקיים אירוע "זריקת העט" כנטען על ידי התובעת, אם לאו - כפות המאזניים מאויינות.
בהינתן כי נטל ההוכחה מוטל לעניין זה על התובעת, די היה בכך כדי לקבוע שהתובעת לא עמדה בנטל להוכיח את עצם התרחשות אירוע "זריקת העט" כנטען על ידיה.
דא עקא שבכך לא סגי, שכן לאחר בחינת עדויות ומסמכים אחרים בתיק, נחה דעתנו כי המניע האמיתי להתפטרותה של התובעת היה ההזדמנות שנקרתה בדרכה לעבור לעבוד אצל ד"ר אשד ולא כל סיבה אחרת, ונבאר טעמינו להלן.
31.        כאמור, לטענת התובעת התפטרותה נבעה בסופו של יום מאירוע "זריקת העט" שהיה בבחינת "הקש ששבר את גב הגמל" מבחינתה, והיא אינה קשורה כלל ועיקר להתחלת עבודתה אצל ד"ר אשד.
כאמור, לשיטת התובעת בתצהירה רק לאחר שסיימה את עבודתה אצל הנתבע, היא פנתה אל ד"ר אשד שקיבל אותה לעבודה.
כך גם ד"ר אשד העיד כאמור בתצהירו כי התובעת פנתה אליו במהלך חודש דצמבר 2008 לאחר שכבר לא עבדה אצל הנתבע, ולאחר ששמעה כי פתח מרפאה בבנימינה.
עד כאן גרסאותיהם של התובעת ושל ד"ר אשד בתצהיריהם, מתיישבות עם הסברה שהתובעת פנתה אל ד"ר אשד כדי לעבוד אצלו במועד כלשהו שלאחר ה-9.12.08, שאז כאמור סיימה לעבוד אצל הנתבע.
דא עקא, שבחקירתו הנגדית של ד"ר אשד לפנינו, הוא נמנע מלמסור תאריך מדויק שבו נפתחה המרפאה שלו בבנימינה, אך ציין כי היה "באמצע או סוף דצמבר 2008" (ראה עדותו: בעמ' 11 לפרוטוקול ש': 26). עוד הוסיף ד"ר אשד כי הוא זוכר את המועד שכן לדבריו הבחירות המוניציפאליות התקיימו אז ואשתו שניהלה וטיפלה במרפאה עבדה בבחירות (ראה עדותו: בעמ' 11 לפרוטוקול ש': 26-27). עוד הוסיף ד"ר אשד במענה לשאלות שנשאל כי את החזקה במבנה המרפאה הוא קיבל עוד קודם לכן וכי ערך שיפוצים במבנה (ראה עדותו: בעמ' 11 לפרוטוקול ש': 28-29).
עד כאן, לכאורה גרסתו של ד"ר אשד יכולה להתאים לאמור בתצהירו ובתצהיר התובעת, ואולם, עיון בילקוט הפרסומים, ההודעה על תוצאות הבחירות בבנימינה גבעת עדה, מעלה כי הבחירות למועצה בשנת 2008 התקיימו ביום י"ג חשון תשס"ט, 11.11.08 [ראה: י"פ 5874, מיום 3.12.08 בעמ' 671], ואם כך הם פני הדברים, אין זאת אלא שלשיטת ד"ר אשד עצמו, המרפאה שלו בבנימינה נפתחה כבר ביום 11.11.08. לא זו אף זו, אלא שהחזקה במבנה המרפאה נמסרה לידיו לצורך שיפוצים עוד לפני ה-11.11.08.
--- סוף עמוד  17 ---
ואם באמור לעיל לא סגי, הרי שבניגוד לתצהירו שבו טען ד"ר אשד כי התובעת פנתה אליו לאחר ששמעה כי פתח (בלשון עבר – א.ר.ק.) מרפאה בבנימינה, בחקירתו הנגדית לפנינו השיב ד"ר אשד באלו המילים:
 "לשאלת בית דין כיצד הגעתי לתובעת אני משיב, שהתובעת שמעה שאני פותח (בלשון עתיד – א.ר.ק.) מרפאה והיא זו שפנתה אלי" (ראה עדותו: בעמ' 12 לפרוטוקול ש': 6-7).
32.        הנה כי כן, מן האמור לעיל עד כה עולה כי בניגוד מפורש לנטען בתצהיריהם של ד"ר אשד והתובעת, המרפאה בבנימינה נפתחה כבר ביום 11.11.08, עוד קודם לכן עסק ד"ר אשד בשיפוץ המרפאה, וכאשר התובעת שמעה שהוא עומד לפתוח מרפאה, היה פנתה אליו כדי לעבוד אצלו.
מכאן, שפנייתה של התובעת אל ד"ר אשד היתה חייבת להתרחש בפרק זמן מסויים שקדם ליום 11.11.08, ולא לאחר שסיימה כביכול לעבוד אצל הנתבע.
33.        חיזוק לכך שאלו היו פני הדברים, ניתן למצוא גם בעדותה של התובעת לפנינו. בהקשר לכך נזכיר כי לשיטת התובעת "בדין ודברים" עם הנתבע והגב' קסירר לאחר אירוע "זריקת העט" סוכם כי היא לא תתפטר באופן מיידי אלא תסיים את  עבודתה בחודש דצמבר 2008, וכך היה.
ודוק, הגב' קסירר העידה בתצהירה כי היא ביקשה מהתובעת להמשיך לעבוד עד לסוף שנת 2008 (היינו סוף חודש דצמבר 2008 – א.ר.ק.), אך התובעת סירבה לכך ועל כן הוסכם כי היא תסיים את עבודתה ביום 9.12.08, וכך נעשה.
בעדותה לפנינו לא הכחישה התובעת כי היא התבקשה על ידי הגב' קסירר לסיים את עבודתה בסוף דצמבר 2008 וסירבה להיענות לבקשה, וזאת לשיטתה, מן הטעם "שאם התפטרתי אני לא חוזרת בי ומה שמגיע לה נתתי לה חודש התראה" (ראה עדותה: בעמ' 23 לפרוטוקול ש': 10-13).
נודה ולא נכחד כי לא מצאנו כל הגיון בסירובה של התובעת להישאר עוד מספר ימים בעבודתה (שממילא לא עזבה אותה לאלתר, לאחר אירוע זקירת העט הנטען), אם לשיטתה עדיין לא היה לה מקום עבודה אחר, ואם לשיטתה היא היתה לחוצה מבחינה כלכלית.
ההסבר ההגיוני היחיד לסירובה זה של התובעת להישאר עוד מספר ימים בעבודה, הוא שהתובעת כבר התחייבה לפני השיחה עם הגב' קסירר, להתחיל לעבוד אצל ד"ר אשד, ועל כן לא רצתה לסכן את מקום העבודה החדש שמצאה.
34.        על האמור לעיל נוסיף, כי ככל שנותר ספק שמא בכל זאת התרחש אירוע "זריקת העט", הרי שעיון במכתב שכתבה התובעת לנתבע ולרעייתו, ואשר אותו כאמור הקריאה במסיבה שנערכה לכבודה ביום 19.1.09, מסיר ספק זה מכל וכל ותומך בגרסת הנתבע ורעייתו כי הסיבה להתפטרותה של התובעת היתה העבודה שמצאה אצל ד"ר אשד, שכן ממה נפשך; באותו מכתב, הרעיפה התובעת כאמור דברים רבים בשיבחם של הנתבע ורעייתו, והוסיפה:
--- סוף עמוד  18 ---
"והיום כשהחלטתי לשנות מקום עבודה, נכון שזה בא כהפתעה, ויכול מאוד להיות שפגעתי בכם, קבלו את סליחתי מפני שלא התכוונתי לפגוע בכם".
כאשר נשאלה התובעת בחקירתה הנגדית לפנינו כיצד היא מסבירה את המילים החמות שהקריאה על הנתבע ורעייתו באותו מעמד, היא לא כפרה בכך שכתבה את הדברים או שהקריאה אותם באותו מעמד בנוכחות כולם, אלא שלדבריה:
            "באותו יום הבעתי מילים חמות לכל הצוות וזה לא המקום ולא הזמן לדבר על מה שהיה במהלך כל השנים על השתלשלות העניינים במרפאה" (ראה עדותה: בעמ' 31 לפרוטוקול ש': 29-30).
ובכן, גם אם ניתן, ולו בדוחק, לקבל את הסברה זה של התובעת ככל שהוא מתייחס למילים החמות שהרעיפה על הנתבע ורעייתו ברישא לדבריה הנ"ל, ולפיהם: "רוצה אני להודותלכם על הדאגה, העזרה, והתמיכה וטוב לב, על היחס המבין והאוהב, על הרכות, הנתינה, השיתוף, ההבנה הרגישות והליטוף לאורך כל השנים בכל אשר פניתי אליכם, וההתייחסות אליי כאל בת", הרי שאין בתשובתה כל הסבר לשאלה מדוע בסיפא לדבריה מאשרת התובעת כי היא זו שהחליטה "לשנות מקום עבודה" וכי הדבר "בא כהפתעה", ובוודאי שאין בה כל הסבר לשאלה מדוע בסיפא לדבריה אומרת התובעת: "...ויכול מאוד להיות שפגעתי בכם, קבלו את סליחתי מפני שלא התכוונתי לפגוע בכם", אם התובעת נאלצה להתפטר מן העבודה בעקבות אירוע "זריקת העט".
דברים אלו שנכתבו על ידי התובעת והוקראו בפני צוות המרפאה במסיבת הפרידה שנערכה לכבוד התובעת, אך מאששים את המסקנה כי הסיבה האמיתית להתפטרותה של התובעת היתה מציאת מקום עבודה אחר אצל ד"ר אשד ולא אירוע "זריקת העט" הנטען, ומצטרפים לשאר הראיות המלמדות על כך שאלו היו פני הדברים.
משדחינו את גרסת התובעת לפיה פנתה אל ד"ר אשד רק לאחר סיום עבודתה אצל הנתבע, בהעדר כל תמיכה לגרסת התובעת בדבר התרחשות אירוע זריקת העט ונוכח כלליות הגרסה, אף מוצאים אנו קושי ליתן אמון בגרסת התובעת בדבר עצם התרחשות אירוע "זריקת העט" הנטען.
35.        אי לכך ולאור כל המבואר לעיל עד כה, שוכנענו כי הסיבה שבעטיה הודיעה התובעת על התפטרותה מעבודתה אצל הנתבע, היתה שמצאה עבודה אצל ד"ר אשד, ועל כן אין לנו אלא לדחות את גרסת התובעת בדבר התרחשותו של אירוע "זריקת העט", ובכל מקרה את גרסתה לפיה כביכול אותו אירוע (שכלל לא שוכנענו בהתרחשותו) היה המניע להתפטרותה של התובעת, נשוא התביעה.
36.        עד כאן דיוננו באירוע "זריקת העט", שכאמור לטענת התובעת היה ה"קש ששבר את גב הגמל" והניע אותה להתפטר באותו מועד שבו התפטרה, אלא שלטענת התובעת כאמור, עוד קודם לכן היא סבלה קשות ממזגו הרע של הנתבע.
אשר לטענות אלו של התובעת, אמנם נמצאה להן תמיכה בתצהירי העדים מטעמה, אך הקושי בגרסה זו של התובע ועדיה הוא שכל עדותם של התובעת ועדיה בעניינים אלו, היא כללית וגורפת, איש מהם אינו מתייחס לשום אירוע קונקרטי שהתרחש ואיש מהם אינו נוקב בשום פרט או מועד של אירוע שניתן לזהותו על פני ציר הזמן, ולקבוע ביחס אליו קביעה פוזיטיבית כי התרחש במועד כלשהו.
על כך יש להוסיף כי שתיקתה הממושכת של התובעת לאורך כשש שנים ממועד סיום עבודתה ועד למועד שבו הגישה את תביעתה, אינה מסייעת להוכחת גרסתה או לאמון שניתן לתת בגרסה זו, וכך גם העובדה שכאמור אין כל איזכור או אסמכתא בכתב התומכת באיזה מבין האירועים המתוארים על ידי התובעת ועדיה.
בהקשר לכך נוסיף, כי לא נעלמה מעינינו עדותה של אשת הנתבע, הגב' קסירר שהעידה במענה לשאלה האם הנתבע מעולם לא הרים את קולו על התובעת, כי במשך כל 19 השנים בהם עבדה התובעת אצלם, היו מקרים בהם הנתבע הרים את קולו או כעס על מי מהמזכירות ואפילו עליה עצמה (ראה עדותה: בעמ' 64 לפרוטוקול ש': 21 עד עמ' 65 ש': 2), אלא שעדות זו עדיין איננה בגדר הודאה במה שמייחסים התובעת ועדיה לנתבע, ואם בכלל, הרי שהיא נשמעת מציאותית ואמיתית יותר מעדות הנתבע עצמו, שבחקירתו הנגדית לפנינו גרס שמעולם לא הרים את קולו על איש בעבודה.
37.        כך או כך, בהצטרף כל האמור לעיל, לחוסר האמון שרחשנו לגרסת התובעת בעניין אירוע "זריקת העט", נאמר על דרך הזהירות כי אין בידינו לקבוע שהתובעת הרימה את הנטל המוטל עליה לשכנע כי לאורך כל שנות עבודתה, היא סבלה באופן קבוע ממזגו הרע של הנתבע וכל הנובע מכך.
            על כך נוסיף, שגם בטענות התובעת לפיהן החל משנת 2001 ואילך, היא ישבה בחדר צדדי ללא שולחן וביצעה את עבודתה על ברכיה - לא מצאנו הגיון.
טענות אלו אינן עולות בקנה אחד עם התמונות של המשרד שצירף הנתבע לתצהירו, מה גם שלא ברור לנו איזה אינטרס יש לבעל מרפאה להעסיק מזכירה בעבודה משרדית ללא שולחן עבודה ולחייבה לבצע את עבודתה על ברכיה. נכונים אנו להניח כי בזמן שיפוץ או תיקון כלשהו במשרד נאלצה התובעת במשך מספר ימים לבצע את עבודה בתנאים לא נוחים, אך מכאן ועד למסקנה כי כך הועסקה במשך 7 שנים שקדמו להתפטרותה רחוקה הדרך.
מכל מקום, לנוכח חוסר האמון שרחשנו לגרסת התובעת בעניין אירוע "זריקת העט", כל שנוכל לומר לעניין גרסה זו, הוא שאין בידינו לקבוע כי התובעת הרימה את הנטל המוטל עליה לשכנע כי לאורך כל שנות עבודתה שהחל משנת 2001 ועד למועד התפטרותה, היא הועסקה בחדר צדדי, ללא שולחן וביצעה את עבודתה על ברכיה.
38.        סיכומם של דברים.
בהינתן כי נטל ההוכחה להוכיח את זכאותה לפיצויי פיטורים בנסיבות התפטרותה שבנדון, מוטל כל כולו על שכמה של התובעת - הרי שלמצער (ואף זאת בלשון זהירה) אין בידינו לקבוע כי התובעת עמדה בנטל זה, ועל כן דין תביעתה לפיצויי פיטורים מכח סעיף 11(א) לחוק פיצויי פיטורים, להידחות.
אי לכך, ולאור כל המבואר לעיל, תביעתה של התובעת לתשלום פיצויי פיטורים מכח סעיף 11(א) לחוק פיצויי פיטורים – נדחית.
 
האם הוסכם עם התובעת שתקבל את רכיב פיצויי הפיטורים שבפוליסת ביטוח המנהלים, בכל מקרה של סיום עבודה?
39.        לטענת התובעת כאמור, הוסכם עימה שללא קשר לזכאותה לפיצויי פיטורים מכח חוק, היא תהיה זכאית לרכיב פיצויי הפיטורים שיצטבר על שמה בפוליסת ביטוח המנהלים.
לעומת זאת, לטענת הנתבע, מעולם לא הוסכם עם התובעת כי תקבל לידיה את רכיב פיצויי הפיטורים שבפוליסת ביטוח המנהלים, והתובעת ידעה היטב כי אינה זכאית לסכומים אלו אלא לכל היותר לכספי התגמולים שנצברו בביטוח המנהלים.
40.        התובעת לא הציגה כל הסכם בכתב לעניין זה, ואף לא טענה לקיומו של הסכם בכתב המעגן הסכמה נטענת זו, אלא שלטענת התובעת, המדובר היה בהסכמה בעל פה, ואמנם בפתח תצהירה (סעיף 6 לתצהיר), הצהירה התובעת באלו מילים:
"אדגיש כי טרם התפטרותי סיכמתי עם בינה מפורשות כי כל כספי הפיצויים שהופקדו לטובתי אצל מגדל, יהיו בבעלותי המלאה והם שלי ולא ייגעו לי בהם ובינה אמרה לי את הדברים בשיחה שקיימתי איתה.
אציין כי סיכום זה נערך ללא קשר לעובדה כי לפי הוראות חוק פיצויי פיטורים ובשל הנסיבות בעטיין הודעתי על התפטרותי כי אני זכאית לקבלת מלוא פיצויי הפיטורים עם סיום עבודתי...".
מנוסח כללי זה ובהעדר מועד או תקופה על ציר הזמן אליהם מיוחסת אותה הסכמה, יש קושי להבין האם בביטוי "טרם התפטרותי" מתכוונת התובעת לסיכום שנערך במועד סמוך קודם להתפטרותה מעבודתה בנתבע, או שמא כוונתה של התובעת היא לסיכום שנערך במועד כלשהו קודם להתפטרותה מעבודתה אצל הנתבע, גם אם לא בהכרח בסמוך לו, ואולם, דבר אחד ברור מנוסח הסעיף, והוא שכוונת התובעת היא לסיכום שנערך קודם להתפטרותה.
בהמשך תצהירה ובהמשך לתיאור אירוע "זריקת העט", הצהירה התובעת בסיפא לסעיף 15 ובסעיף 16 לתצהיר, כדלקמן:
"לאחר מכן ובשל האירוע האמור שהיה מבחינתי 'הקש ששבר את גב הגמל' פניתי לבינה והודעתי לה שוב כי דרכיו של הנתבע לא השתנו וכך גם תנאי עבודתי ועל כן, אין לי ברירה אלא להתפטר מהעבודה בשל כך ובמיוחד לנוכח האירוע האחרון בעטיו נפגעתי קשות מהנתבע".
לאחר מכן בדין ודברים עם הנתבע ובינה סוכם כי אני לא אתפטר באופן מיידי ואסיים את עבודתי בחודש דצמבר 2008 . במהלך הפגישה הארוכה בין הצדדים פירטתי לפרטים
את התנהגותו המחפירה של הנתבע כלפיי ואת העובדה כי תנאי עבודה לא שופרו חרף דרישותיי הרבות וחרף הבטחות אינספור מצדה של בינה.
אדגיש כי הנתבע לא הכחיש את התנהגותו החמורה כלפיי, לא התנצל ושתק"
בהמשך התצהיר, בסעיף 17 לתצהיר, הצהירה התובעת כדלקמן:
"לאחר מכן ובמהלך פגישה עם בינה סיכמתי איתה כי כל כספי הפיצויים שהופקדו לטובתי במגדל השם (צ.ל. הם – א.ר.ק.) שלי ולא ייגעו לי בהם. בהתחשב בסיכום זה כאשר אףהובטח לי שלא ייגעו לי בכספי הפיצויים שהופקדו לטובתי - הודעתי על התפטרותי מהעבודה בשל הרעה מוחשית ביחסי עבודה ובנסיבות שלא ניתן היה לדרוש ממני להמשיךבעבודה..." (ההדגשות הוספו – א.ר.ק.).
41.        הנה כי כן, אם לפי סעיף 6 לתצהיר התקבל הרושם שהסיכום הנטען בדבר העברת כספי הפיצויים לתובעת, הושג לפני התפטרותה של התובעת, הרי שמסעיפים 15, 16 ו-17 רישאלתצהיר משתמע שהסיכום האמור הושג לאחר התפטרותה של התובעת כנטען בסעיף 15 לתצהיר. לעומת זאת מהסיפא לסעיף 17 לתצהיר, משתמע כי הסיכום היה אחד השיקולים שהניע את התובעת להתפטר, כך שלכאורה הושג לפני ההתפטרות.
42.        הואיל וככלל הזכאות לפיצויי פיטורים קמה רק בנסיבות הקבועות בחוק, הרי שהסכמות מהסוג הנטען לפיהן פיצויי הפיטורים יועברו בכל מקרה של סיום עבודה לבעלות העובד, הן הסכמות שמקובל להעלותן על הכתב, זאת, הגם שאין מניעה להוכיח קיומה של הסכמה כאמור בעל פה, אלא שאז מוטל על הטוען לקיומה של אותה הסכמה, להציג גרסה ברורה ומפורטת לגבי מה הוסכם, מתי הוסכם ובאילו נסיבות הוסכם.
43.        בענייננו לעומת זאת, לא רק שמתוך תצהירה של התובעת יש קושי להבין מה לשיטתה הוסכם, מתי הוסכם ובאילו נסיבות, אלא שבהמשך ההליך במסגרת חקירתה הנגדית של התובעת, התגלו עוד סתירות ופירכות בגירסה לא ברורה מלכתחילה זו.
וכך, לשאלת בית הדין, מתי הושג האם הסיכום הנטען, השיבה התובעת, בניגוד לאמור בסעיפים 6, 15, 16 ו-17 רישא לתצהירה (ובדומה למשתמע מסעיף 17 רישא לתצהיר), כי:
 "לשאלת בית הדין: סיכמתי שכספי הפיצויים כאמור יועברו אלי אחרי שהודעתי על ההתפטרות והסיכום היה בעל פה עם בינה" (ראה עדותה: בעמ' 32 לפרוטוקול ש': 24-25)(ההדגשה הוספה – א.ר.ק.).
ואשר לתוכן ההסכמה, העידה התובעת, כדלקמן:
"ש.      באותה פגישה שהיית עם יוסי ובינה שהודעת שאת מפסיקה לעבוד, האם דובר באותה פגישה על פיצויים?
ת.         כשנפגשתי איתם במרפאה בבנימיניה אמרתי למה אני מתפטרת, ולשאלה שנשאלתי – דיברתי עם בינה בנפרד ושאלתי אותה לגבי נושא הפיצויים והיא אמרה לי "איתך אני לא מתעסקת".
לשאלת בית הדין: האם לאמירה הזו אני מתכוונת כשאני טוענת שהסכמתי עם בינה שבכל מקרה כספי הפיצויים שבביטוח המנהלים יועברו אלי אני משיבה – שנכון"  (ראה עדותה: בעמ' 32 לפרוטוקול ש':16-23).
אף אם נניח כי הגב' קסירר אכן אמרה את המשפט "איתך אני לא מתעסקת", במענה לשאלת התובעת "לגבי פיצויי הפיטורים" (ואיננו קובעים שכך), עדיין אין באמור משום הסכמה לשחרור פיצויי הפיטורים.
44.        דא עקא, שגם באמור לעיל עד כה לא סגי, שכן גם בכל הנוגע לשאלה מה הוסכם, התקשתה התובעת לשמור על גרסה עקבית.
וכך, אם לאורך תצהיר עדותה הראשית, טענה התובעת כי הוסכם על שחרור כספי פיצויי הפיטורים שנצברו בפוליסת ביטוח המנהלים, הרי שבעדותה לפנינו, השיבה באלו המילים:
"לשאלת בית הדין האם בינה הבטיחה לי את הכסף שבקופה או כסף שהם ישלמו לי, אני משיבה, שאת הכסף שבקופה ואת ההפרש בגין השנים שלא היה לי ביטוח מנהלים"(ראה עדותה: בעמ' 21 לפרוטוקול ש':20-21) (ההדגשה הוספה – א.ר.ק.).
טענה חדשה זו של התובעת לפיה הוסכם לא רק על העברת הסכומים שנצברו בביטוח המנהלים, אלא גם על תשלום הפרשים בגין פיצויי פיטורים, לא נזכרה בכתב תביעתה של התובעת או בתצהירה ועצם העלאתה, לראשונה במסגרת עדותה לפנינו, איננה מעוררת אמון בגרסת התובעת, לא כל שכן בהצטרפה לשאר הסתירות והפירכות שנפלו בגרסת התובעת.
45.        סיכומם של דברים בסוגיה זו.
הנטל להוכיח קיומה של הסכמה על העברת כספי הפיצויים לבעלות התובעת בכל מקרה של סיום עבודה, מוטל על כתפי התובעת.
כמבואר לעיל, אין מניעה להוכיח קיומה של הסכמה בעל פה כאמור, וכך גם ערים אנו לכך שלעיתים ייתכנו סתירות בגרסת עד או בעל דין שאינן משמעותיות, או סתירות שנובעות מחלוף העיתים.
דא עקא שבענייננו, לא רק שגרסת התובעת היתה רצופה סתירות ואי דיוקים, אלא שבסופו של יום, ובהתייחס לעניין שאינו מורכב או מסובך מבחינה עובדתית, לא הניחה התובעת גרסה אחת ברורה וקוהרנטית באשר למה הוסכם, מתי הוסכם ובאילו נסיבות הוסכם.
משאלו הם פני הדברים, אין בידינו לקבוע כי התובעת הרימה את הנטל להראות כי הוסכם בינה לבין הגב' קסירר שבכל מקרה של סיום עבודתה, היא תקבל לידיה את כספי פיצויי הפיטורים שנצברו בפוליסת ביטוח המנהלים, ולא כל שכן שלא הרימה את הנטל להראות שתקבל את אותם סכומים בצירוף הפרשי פיצויי פיטורים.
אי לכך, ולאור כל המבואר לעיל, אין לנו אלא לדחות את טענתה של התובעת לפיה הוסכם עימה שבכל מקרה של סיום עבודתה, היא תקבל לידיה את כספי פיצויי הפיטורים שנצברו בפוליסת ביטוח המנהלים על שמה. כך גם נדחית מכל וכל טענת התובעת שהועלתה לראשונה בעדותה לפנינו ועליה חזרה מאוחר יותר בסיכומיה, לפיה הוסכם עימה כביכול
שבכל מקרה של סיום עבודתה, היא תקבל לידיה לא רק את כספי פיצויי הפיטורים שנצברו בפוליסת ביטוח המנהלים על שמה, אלא את אותם כספים בצירוף הפרשי פיצויי פיטורים.
 
האם החזרת רכיב פיצויי הפיטורים שבפוליסת ביטוח המנהלים לידי הנתבע, נעשה  כדין, אם לאו.
46.        שתיים הן המחלוקות שנותרו בין הצדדים ברכיב זה לכתב התביעה: האחת – האם פוליסת ביטוח המנהלים ע"ש התובעת היא "קופת גמל לקצבה", כהגדרת מונח זה בסעיף 26 (א)(1)לחוק פיצויי פיטורים וכפועל יוצא מכך האם הנתבע הצהיר הצהרת אמת ביחס לכספים; והשניה – האם בהחזרת כספי פיצויי הפיטורים לנתבע, פעלה מגדל כדין, הן בהיבט של יידוע התובעת על בקשת הנתבע להחזר הכספים והן בהיבט של המידע שנדרש מאת הנתבע כתנאי להחזרת הכספים לידיו.
נפנה איפוא לדון במחלוקות אלו ותחילה למחלוקת בשאלה האם פוליסת ביטוח המנהלים ע"ש התובעת היא "קופת גמל לקצבה", כהגדרת מונח זה בסעיף 26 (א)(1) לחוק פיצויי פיטורים.
47.        וכך, סעיף 26 (א)(1) לחוק פיצויי פיטורים, קובע כדלקמן:
"סכומים ששולמו במקום פיצויי פיטורים לפי סעיף 14, או שהופקדו לפי סעיף 20 או לפי סעיף 21, או ששולמו לקופת גמל לתשלום פיצויי פיטורים, או ששולמו או שהופרשו לקופת גמל לקצבה –
(1)        אינם ניתנים להחזרה, להעברה לשעבוד או לעיקול; הוראה זו לא תחול על סכום ששולם או הופקד כאמור בעד עובד שבינתיים חדל לעבוד בנסיבות שאינן מזכות אותו בפיצויי פיטורים, אלא אם הסכום מיועד גם לביטוח קצבה ולא נקבע בהסכם קיבוצי או בהסכם אחר, שהוא ניתן להחזרה או להעברה;" (ההדגשות הוספו – א.ר.ק.).
48.        בענייננו לא היה חולק בין הצדדים שלא מדובר בסכומים ששולמו במקום פיצויי פיטורים לפי סעיף 14, או שהופקדו לפי סעיפים 20 או 21 לחוק פיצויי פיטורים. גדר המחלוקת בין התובעת לנתבע נסוב על השאלה האם מדובר בכספים ששולמו או שהופרשו "לקופת גמל לקצבה", וכפועל יוצא מכך האם מדובר בסכומים שמיועדים "גם לביטוח קצבה".
אשר לכספים ששולמו או שהופרשו "לקופת גמל לקצבה", הרי שכאמור סעיף 26(א)(1) לעיל קובע, כי מעביד יכול לקבל לידיו בחזרה מפוליסת ביטוח המנהלים, את כספי פיצויי הפיטורים שהופקדו על ידו עבור עובדו שחדל לעבוד בנסיבות שאינן מזכות את אותו עובד בפיצויי פיטורים, אך זאת בתנאי שלא מדובר בסכום שמיועד לביטוח קצבה, אלא אם כן נקבע בהסכם קיבוצי או בהסכם אחר, שהוא ניתן להחזרה או להעברה [ראה: ע"ע 15233-09-13 חברת אדוונטק טכנולוגיות (אפלט) בע"מ - יתיר זלוסקי, [פורסם בנבו] (מיום 5.11.15)].
49.        בעת חקיקתו של סעיף 26 הנ"ל, ההסדר הביטוחי העיקרי שבאמצעותו ניתן היה לקבל קצבה, היה הסדר פנסיוני באמצעות קרנות הפנסיה (הוותיקות). לפי תקנות קרנות הפנסיה

הוותיקות, עם משיכת כל סכום שהוא מהקרן (בין אם מרכיב פיצויי הפיטורים ובין אם מרכיב התגמולים) ואפילו דובר בחלק מזערי ביותר, בוטלו לחלוטין זכויות העובד לקבלת פנסיה חודשית מהקרן.
            לעומת זאת, בכל הנוגע לפוליסות ביטוח מנהלים, ניתן היה לפתוח פוליסה הונית שאיפשרה לקבל במזומן את מלוא ההפקדות לעת פרישה, או לפתוח פוליסה לקצבה שעל פיה ניתן היה לקבל קצבה לעת פרישה, מהסכומים שהופקדו לפוליסה.
ודוק, בינתיים חל שינוי בהוראות הדין, הוא תיקון מס' 3 לחוק הפיקוח על שירותים פיננסיים (קופות גמל), התשס"ה – 2005 (להלן – חוק הגמל), שעל פיו נקבע כי כל ההפרשות השוטפות החל מיום 1.1.2008 ואילך, יופנו לקופות למטרת קצבה בלבד, תוך ביטול אפיק החיסכון ההוני. בהקשר לכך, ראה גם:  ע"ע 15233-09-13 אדוונטק טכנולוגיות [פורסם בנבו] לעיל.
תיקון זה לחוק הגמל, חל רק על הפקדות לביטוח מנהלים החל מיום 1.1.2008 ואילך, שעה שלגבי כספים שנצברו בקופות ביטוח המנהלים עד ליום 31.12.07 המשיכו לחול הכלליםשחלו עד לאותו מועד. על מנת להבדיל בין הכספים שנחסכו לפני שנת 2008 לבין אלו שנחסכו אחרי שנת 2008, תכנית קצבה משנת 2008 ואילך הוגדרה בהתאם לתיקון הנ"ל לחוק כ"קצבה משלמת" ואילו תוכנית שהיתה במקור תוכנית הונית, כספי החיסכון שנחסכו משנת 2008 ואילך הוגדרו כ"קצבה לא משלמת".
כך גם העיד, העד מר שפירא מטעם מגדל, כי  "...החל משנת 2008 כבר אין יותר פוליסות שהן הוניות בלבד. יש רק לקצבה. משלמת או לא משלמת" (ראה עדותו: בעמ' 41 לפרוטוקול, ש': 28-29).
50.        ואשר לשאלה האם בענייננו המדובר היה בקופת גמל לקצבה גם לפני 1.1.08, הרי שבמענה לשאלת בית הדין הבהיר ב"כ מגדל בתחילה, כי הפוליסה של התובעת היא פוליסה לקצבה, שחל עליה סעיף 26 לחוק פיצויי פיטורים, וכי כאשר נמשכו כספי הפיצויים, התובעת איבדה את זכותה לקצבה מהפוליסה (ראה דבריו: בעמ' 1 לפרוטוקול הדיון מיום 30.3.15, ש': 29-31).
בדיון שהתקיים לאחר מכן מסר ב"כ מגדל כי אכן מדובר בפוליסת ביטוח מנהלים לקצבה, אלא שאין מניעה על פי תנאי הפוליסה למשוך את כספי הפיצויים שנצברו, וכי משיכה כאמור לא פוגעת בזכות התובעת לקצבה, אלא רק תגרום לכך שסכום הקצבה יהיה נמוך יותר(ראה דבריו: בעמ' 9 לפרוטוקול הדיון מיום 26.9.16, ש': 3-10).
            על הסבר זה חזר גם העד מר שפירא מטעם מגדל, במענה לשאלת בית הדין והבהיר בעדותו לפנינו, כדלקמן:
"..אני משיב שמדובר בפוליסת ביטוח מנהלים, שהיא למטרת קצבה, אבל יכול מבוטח למשוך את כספי הפיצויים בעת עזיבת העבודה, או לחלופין הוא גם יכול לשמור את הכסף הזה בקופת הביטוח ולקבל את סכום הפיצויים כחלק מהקצבה בעת הפרישה.  גם אם המעביד מוציא את כספי הפיצויים זה לא פוגע ביכולת של העובד לקבל קצבה מתוך התגמולים.
לשאלת בית הדין  גם אם מחזירים למעסיק או שהעובד מוציא חצי מסכום הפיצויים – חלים אותם כללים. ההבדל היחיד הוא גובה הקצבה ובאופן יחסי לסכום הפיצויים
שנשאר. בפועל אכן הרבה פעמים מבוטחים פודים את סכום פיצויי הפיטורים הפטור ממס קודם ליציאתם לקצבה ומשאירים את היתרה לרצף קצבה" (ראה עדותו: בעמ' 40 לפרוטוקול ש': 24 עד עמ' 41 ש': 2).
בהמשך עדותו, חזר והבהיר העד במענה לשאלת ב"כ התובעת, כי:
 "גובה הקצבה הינו בהתאם לסכום הצבירה ואם מוציאים את פיצויים פיטורים מטבע הדברים שסכום הצבירה יורד וסכום הקצבה יורד" (ראה עדותו: בעמ'41 לפרוטוקול ש': 13-14).
51.        מכל האמור לעיל עולה כי לשיטת מגדל, שהיא החברה המבטחת, עסקינן בענייננו בקופת גמל לקצבה, כאשר גרסתה זו של מגדל לא נסתרה על ידי הנתבע.
יתרה מכך, המצהיר מטעם מגדל צירף לתצהירו דוחות וריכוזי נתונים שנשלחו על ידי מגדל לתובעת, לאורך השנים.
עיון בעמ' 3 ל"מצב חשבון אישי בפוליסה לתקופה 1.1.2009 עד 31.12.2009", מעלה כי תחת הרובריקה "אופן משיכה בתום תקופה" צוין: "קצבה" (ראה: נספח 7 לתצהיר מטעם מגדל). כך גם עיון בעמ' 3 ל"מצב חשבון אישי בפוליסה לתקופה 1.1.2010 עד 31.12.2010", מעלה כי תחת הרובריקה "אופן משיכה בתום תקופה" צוין: "קצבה" (ראה: נספח 8 לתצהיר מטעם מגדל), והוא הדין לגבי "מצב חשבון אישי בפוליסה לתקופה 1.1.2011 עד 31.12.2011" (ראה: נספח 9 לתצהיר מטעם מגדל).
כאשר נחקר המצהיר מטעם מגדל בחקירה נגדית על ידי ב"כ התובעת לגבי הדוחות הללו
אישר כי הם משקפים את "אותה פוליסה שהיתה לתובעת מהיום הראשון שהוצאה הפוליסה" (ראה עדותו: בעמ'41 לפרוטוקול ש': 15-17), וכאשר נשאל באופן מפורש לגבי הביטוי קצבה ביחס לאופן המשיכה בתום התקופה, השיב באלו המילים:
            "הפוליסה היא פוליסה שהיא למטרת קצבה  ותנאי הפוליסה יש גם את המקדמים למועד גיל הפרישה 65 או 67 בהתאם, יכול המבוטח לבחור האם לקבל את הסכום כקצבה בהתאם לתנאי הפוליסה המקורית שלה או לחלופין למשוך את הכסף בהתאם לתקנות קופות הגמל, מה שחייב ומה שפטור.  אז זה לא עומד בסתירה, העיקרון הוא שהפוליסה היא למטרת קצבה, אבל לא בהכרח שהמבוטח חייב לקבל בסוף קצבה. 
            בפוליסה הונית אין מקדם קצבה" (ראה עדותו: בעמ'41 לפרוטוקול ש': 21-26).
            לא נעלם מעינינו כי מדובר בדוחות שהתייחסו לתקופה שלאחר 1.1.08, אלא שבנסיבות אלו הנטל הוא על הנתבע להראות כי - חרף הציון בדוחות מגדל לפיו המדובר בקופה לקצבה, וחרף עדות המצהיר מטעם מגדל ודברי בא כוחה לפיהם המדובר בקופה לקצבה - הלכה למעשה בתקופה שקדמה ל-1.1.08 דובר בקופה "הונית".
דא עקא שהנתבע לא הרים ואף לא ניסה להרים נטל זה.
אי לכך, אין לנו אלא להסיק כי עסקינן בענייננו בקופת גמל לקצבה, כהגדרתה בסעיף
 26 (א)(1) לחוק פיצויי פיטורים, כך שהכספים שהופקדו לפוליסה על שם התובעת הם כספים המיועדים גם לביטוח קצבה, כאמור בסעיף 26 (א)(1) לחוק פיצויי פיטורים.
משזו קביעתנו, נותר לברר האם התקיימו יתר התנאים שבסעיף 26(א)(1) לחוק פיצויי פיטורים, המאפשרים את השבתם של כספי  פיצויי הפיטורים לידי הנתבע.
52.        כמבואר לעיל קבענו כי התובעת התפטרה מעבודתה אצל הנתבע ללא זכאות לפיצויי פיטורים, כך שתנאי זה התקיים בענייננו.
            כך גם כאמור לא היה חולק בין הצדדים שלא מדובר בענייננו בסכומים ששולמו במקום פיצויי פיטורים לפי סעיף 14, או שהופקדו לפי סעיפים 20 או 21 לחוק פיצויי פיטורים, כך שגם תנאים אלו התקיימו בענייננו.
ברם אולם, משקבענו כי הכספים שהופקדו לפוליסה הם כספים שהופקדו לקופת גמל לקצבה והם מיועדים "גם לביטוח קצבה", הרי שניתן להשיבם לידי המעסיק רק בהתקיים התנאי הנוסף ולפיו "נקבע בהסכם קיבוצי או בהסכם אחר, שהוא ניתן להחזרה או להעברה".
53.        עיון בנספח 2(ג) לתצהיר מטעם מגדל, מעלה כי בטופס זה תחת הכותרת "הצהרת מעסיק לעניין כספי פיצויים המיועדים לקצבה", הצהיר הנתבע כי התובעת פרשה מעבודתה אצלו ללא זכאות לפיצויי פיטורים, כי כספי הפיצויים שהופקדו בפוליסה אינם כפופים לסעיף 14 לחוק פיצויי פיטורים.
עד כאן, הצהרות הנתבע תואמות את הוראות הדין ואת קביעותינו לעיל, אלא שבכך לא סגי, שכן בנוסף להצהרות הנ"ל הוסיף הנתבע והצהיר כדלקמן:
"... מאשרים ומצהירים בזאת כדלקמן:
1.         הכספים אשר הופקדו בפוליסה מיועדים לקצבה אך נקבע בהסכם קיבוצי או הסכם אחר (ההסכם) כי פיצויי הפיטורים ניתנים להחזרה אלינו.
הננו מאשרים ומצהירים בזאת, כי ההסכם הינו ההסכם האחרון שנחתם ביננו לבין המבוטח ואין אחר מלבדו וכי הינו בתוקף ולא בוצע בו כל שינוי, בין כללי ובין ספציפי, בין בעל פה ובין בכתב, ואין לו כל הסכם או הסכמה מאוחרת"
54.        על אף הצהרת הנתבע דלעיל, במסגרת ההליך שלפנינו לא הוכיח הנתבע את דבר קיומו של הסכם קיבוצי או הסכם אחר, המאפשר להחזיר לו את כספי פיצויי הפיטורים שהופקדו בפוליסה, ולמעשה גם לא טען לקיומו של הסכם כאמור.
            משאלו הם פני הדברים, אין זאת אלא שהצהרת הנתבע בנספח 2(ג) לעיל בדבר קיומו של הסכם המאפשר את החזרת הפיצויים לידיו, אינה משקפת את המצב לאשורו, וכפועל יוצא מכך, לא ניתן היה על פי דין להחזיר לידי הנתבע את כספי פיצויי הפיטורים שהופקדו לפוליסה, כפי שנעשה הדבר בפועל, ועל כן על הנתבע להשיב את סכומים פיצויי הפיטוריםשהוחזרו לידיו שלא כדין בהתאם להצהרתו.
55.        דא עקא שבאמור לעיל לא סגי, שכן לטענת התובעת גם מגדל אחראית כלפיה בגין המחדל האמור, זאת מן הטעם שלדבריה גם מגדל פעלה בעניין זה שלא כדין, הן בהיבט של אי יידועה כנדרש על בקשת הנתבע להחזר הכספים, שכן לטענתה המכתב מיום 11.4.10 לא

נשלח אליה בדואר רשום כמתחייב מהוראות חוזר גמל 2003/5 של הממונה על שוק ההון ולא הגיע לידיה, והן בהיבט של המידע שנדרש מאת הנתבע כתנאי להחזרת הכספים לידיו, שכן לשיטתה היה על מגדל לדרוש מהנתבע לצרף לטפסים עליהם חתם את העתק ההסכם אליו הפנה בטופס "הצהרת מעסיק לעניין כספי פיצויים המיועדים לקצבה" (נספח 2(ג) לתצהיר מגדל).
מנגד, טענה מגדל כי חרף האמור במכתב נציגתה מיום 26.5.14 אל התובעת, המכתב מיום 11.4.10 שנשלח אל התובעת, נשלח בדואר רשום, כפי שצוין על גביו. לעניין זה העיד המצהיר מטעם מגדל, כי במכתבה הנ"ל מיום 26.5.14 סברה הנציגה מטעמה בטעות, שמאחר ולא נמצא האישור על משלוח ההודעה בדואר רשום הרי שהמכתב מיום 11.4.10 לא נשלח בדואררשום, ולא היא. לעניין זה הוסיף המצהיר מטעם מגדל כי מגדל פועלת בהתאם להסדר התחיקתי החל עליה לרבות בהתאם להוראות חוזר גמל 2003/5 של הממונה על שוק ההון וכי נהלי מגדל תואמים את הוראות החוזר הנ"ל. בהקשר לכך הפנה המצהיר מטעם מגדל אל נספח 4 לתצהירו, נוהל  החזר כספים למעסיק המחייב, בין היתר, שליחת מכתב הודעהלעובד בטרם השבת כספי הפיצויים למעסיק באמצעות דואר רשום. לטענת המצהיר, מייעוץ משפטי שקיבל, הרי שקיימת חזקה ולפיה דבר דואר שנשלח התקבל ביעדו תוך זמןסביר, גם אם נשלח בדואר רגיל.
מכל מקום, לטענת מגדל, התובעת הודתה בחקירתה הנגדית בבית הדין כי היא קיבלה באופן שוטף לכתובתה, שלא השתנתה, מסמכים שונים מאת מגדל ועל כן אין זה סביר שדווקא את המכתב מיום 11.4.10 עליו נשענת תביעתה, לא קיבלה.
אשר לטענת התובעת לפיה היה על מגדל לדרוש מהנתבע להציג את העתק ההסכם אליו הפנה בהודעתו, טענה מגדל כי בכל מקרה היא איננה הגורם המוסמך לדון ולהכריע בדבר זכאות העובד לפיצויי פיטורים, ועל כן לא נותר לה אלא להסתמך על הצהרות המעסיק שמאומתות על ידי עורך דין, ולהעביר את אותו מידע לעובד כדי שיוכל להתריע בפניה, ככל שהמידע שמסר המעביד אינו נכון, שאו אז תועבר ההכרעה לבית הדין המוסמך. לטענת מגדל, בנסיבות אלו ממילא, וגם אם המעסיק היה מעביר למגדל הסכם כלשהו, לא היהבאפשרותה של מגדל להכריע ולפסוק בדבר הזכאות לקבלת רכיב פיצויי הפיטורים וממילא לא היה באפשרותה לדעת אם מדובר בהסכם אחרון או שמא שונה ההסכם, כך שממילא אין כל ערך להצגת ההסכם או כל מסמך נוסף על ידי המעסיק.
מכל מקום, לטענת מגדל, ככל שבית הדין יכריע כי התובעת זכאית לקבלת רכיב פיצויי הפיטורים, הרי שעל הנתבע לשלם לתובעת את ערך הפדיון של רכיב הפיצויים שנמשך מהפוליסה או לחילופין להשיבו ישירות לפוליסה, כפי שיורה בית הדין, ובתוספת הפרשי התשואה בפוליסה אך מגדל עצמה אינה חייבת דבר לתובעת.
56.        אין בידינו לשעות לטענותיה של מגדל בסוגיה זו, ונבאר.
חוזר גמל 2003/5 של הממונה על שוק ההון במשרד האוצר, אליו היפנו הן התובעת והן מגדל (להלן – חוזר הממונה), קובע בפירוט רב כיצד על קופת הגמל לפעול בקשר עם בקשת מעסיק להחזרת כספי פיצויי פיטורים הן מקופה אישית (כפי המקרה בענייננו) והן מקופת פיצויים מרכזית.
אשר לנוהל החל על החזרת הכספים בקופה אישית, קובע סעיף 2(א) לחוזר, כדלקמן:
"מעביד שהפקיד כספים בקופת גמל לפיצויים, יהיה זכאי לקבל כספים מחשבונו בקופת הגמל במקרים הבאים:
א. בקופה אישית לפיצויים:
1.         כאשר עובדו חדל לעבוד בנסיבות שאינן מזכות אותו בפיצויי פיטורין, והסכומים שהופקדו בקופה אינם מיועדים גם לביטוח קצבה או שהם מיועדים גם לביטוח קצבה אךנקבע בהסכם קיבוצי או בהסכם אחר שהם ניתנים להחזרה, והמעביד המציא להנהלת הקופה, אחת מאלה:
א.         הצהרתו כי עובדו חדל לעבור בנסיבות שאינן מזכות אותו בפיצויי פיטורין וכי הכספים שהופקדו בקופה אינם מיועדים גם לביטוח קצבה או שהם מיועדים גם לביטוח קצבה אך נקבע בהסכם קיבוצי או בהסכם אחר, שיצרף המעביד, כי הם ניתנים להחזרה. המעביד יצרף להצהרה את התחייבותו לשיפוי קופת הגמל במידהוהיא תחויב בתשלום פיצויי פיטורין לאותו עובד. ההתחייבות תחול גם על חליף המעביד.
ב.         פסק דין הצהרתי של בית הדין לעבודה המאשר כי העובד חדל לעבוד בנסיבות שאינן מזכות אותו בפיצויי פיטורין, וכי הכספים שהופקדו בקופה אינם מיועדים גםלביטוח קצבה או שהם מיועדים גם לביטוח קצבה אך נקבע בהסכם קיבוצי או בהסכם אחר, כי הם ניתנים להחזרה.
2.         לפי פסק דין של בית הדין לעבודה המורה לקופה להחזיר כספים למעביד.
הקופה תודיע לעמית על כוונתה להחזיר כספים למעביד ותצרף להודעתה את הצהרת המעביד או פסה"ד לפי העניין, וזאת 60 יום לפחות בטרם ביצוע ההחזר, אלא אם כן קבע בית הדין תקופה קצרה יותר. ההודעה תינתן באמצעות דואר רשום שיישלח לכתובת מגוריו של העמית" (ההדגשות הוספו – א.ר.ק.).
57.        הנה כי כן, ובניגוד לסברת מגדל, חוזר הממונה, שעל פיו מתיימרת מגדל לפעול לשיטתה, קובע במפורש בסעיף קטן 2(א)(1)(א) את החובה לצרף להצהרת המעסיק (ככל שמדובר בהשבת כספים על יסוד הצהרת המעסיק במובחן מהשבה מכח פסק דין הצהרתי של בית הדין), את ההסכם (קיבוצי או אחר) שקובע כי כספים המיועדים גם לביטוח קצבה, ניתנים להחזרה למעסיק.
הדרישה לצירוף הסכם כאמור איננה מחייבת את הנהלת קופת הגמל להידרש לפרשנותו של ההסכם או לשאלה אם נחתם הסכם מאוחר יותר הקובע אחרת, שכן אם גורם כלשהו (במקרה זה העובד יטען שכך) ממילא על קופת הגמל להפנות את הצדדים לבית הדין.
יחד עם זאת, דרישה לצירוף אותו הסכם (כמתחייב מהנחיות הממונה) מאפשרת על דרך השלילה לדעת כי מי שאינו יכול לצרף את ההסכם, אינו זכאי לכספים.
אילו עמדה מגדל על הדרישה לצירוף ההסכם במקרה זה, מן הסתם לא היתה מחזירה את הכספים לנתבע, גם ללא התנגדות התובעת, ובכך היתה יכולה לחסוך משני הצדדים במקרה זה, טרחה מיותרת.
58.        עניין נוסף שמתברר מתוך עיון בחוזר הממונה, ואשר לגביו למצער, לא היה חולק, הוא החובה המוטלת על קופת הגמל בסיפא לסעיף 2(א) לחוזר, לשלוח את ההודעה לעמית על בקשת המעסיק להחזרת הכספים, בדואר רשום.
            למעט הפניה לנוהל הפנימי של מגדל, שאף הוא מחייב כי ההודעה כאמור תהיה בדואר רשום, לא פירש המצהיר מטעם מגדל בתצהירו, כיצד לשיטתו הוא יודע שהמכתב מיום 11.4.10 נשלח אל התובעת בדואר רשום, אם אין חולק שלא קיים בידי מגדל אישור על משלוח המכתב בדואר רשום.
            במסגרת חקירתו הנגדית לפנינו בעניין זה, העיד המצהיר מטעם מגדל לראשונה על דבר קיומו של נוהל "ממוכן" למשלוח מכתבים בדואר רשום, באלו המילים:
"ת.       ... דבר שני – יש פה מהלך מיכון, זה לא בשיקול דעת של העובד איך לשלוח את זה, יש פה מהלך שהרכז שמטפל באותו תיק מזין למחשב את המועד שבו התקבל מסמך המעסיק של כתב השיפוי, ואז באופן ממוכן המכתב נשלח בדואר רשום  ומתויק באחזור.
לשאלת בית הדין: למה כוונתי בביטוי המכתב נשלח באופן ממוכן אני משיב – שהמכתב מגיע ישירות למחלקת הדואר של מגדל וזו מוציאה את המכתב בדואר רשום ככל שמופיע בו הציון דואר רשום.
לשאלת בית הדין: האם נערך מעקב ממוכן אחרי קבלת הדואר הרשום שנשלח אני משיב – שיש תיעוד במחלקת הדואר מה נשלח בצורה של דואר רשום.
לשאלת בית הדין: האם הרכז ששלח את המסמכים מנהל מעקב אישי או ממוכן אחרי קבלת הדואר הרשום אני משיב – שהוא מבצע מעקב על ידי זה שבאם הדואר חוזר, אם הוא נשלח לכתובת לא נכונה, או שהמכתב מגיע מסיבה כלשהי בחזרה למגדל, אז נשלח מכתב נוסף. כלומר המעקב הוא על דרך השלילה.
לשאלת בית הדין  מה קורה בנסיבות כמתואר על ידי לעיל, אם המכתב שנשלח בדואר הרשום התעכב בדואר במשך פרק זמן ארוך אני משיב – שאנחנו ממתינים 70 יום ממועד משלוח המכתב עד שאנחנו פועלים.
ש.        מה שאני מבין מכל התשובות שאמרת עד עכשיו, זה שאתה כותב בתצהירך ומצהיר כאן שאתה בטוח שזה נשלח בדואר רשום, אתה מסיק את זה, מתוך הנוהל ומתוך זה שכתוב עליו דואר רשום?
ת.         כן, ובנוסף לכך, כפי שציינתי קודם כל התהליך הזה שהוא תהליך ממוכן, בסוף התהליך המסמך נסרק בצורה אוטומטית לתוך מערכת הסריקה שלנו. אז זה אומר שכל התהליך הזה המסמך נשלח בצורה ממוכנת" (ראה עדותו: בעמ' 35 לפרוטוקול ש': 28 עד עמ' 36 ש': 18).
ובכן, אין לנו אלא להצר על כך שעניין כה מהותי להליך שבנדון נזכר לראשונה בחקירתו הנגדית של העד. יתרה מכך, יש להצר על כך שהרכז שמטפל לשיטת המצהיר בנושא סריקת המכתבים למערכת ה"ממוכנת" ומכיר את הנושא מידיעה אישית, לא מסר תצהיר כדי להסביר את התהליך שמתבצע בנושא המעקב אחרי משלוח מכתבים בדואר רשום, ובעיקר, אין זה סביר בעינינו שכל שנסרק למערכת הוא מכתבים שלא הגיעו ליעדם ואילו לגבי מכתבים שנשלחו בדואר רשום וכן הגיעו ליעדם, לא קיימת שום אסמכתא בידי מגדל להראות שאכן הגיעו ליעדם, ויותר מכך, אין זה סביר בעינינו שלא ניתן היה לאתר ברשות הדואר אסמכתא לכך שהמכתב מיום 11.4.10 נשלח בדואר רשום אל התובעת.
משאלו הם פני הדברים, אין לנו אלא לקבוע כי לא הוכח לפנינו שהמכתב מיום 11.4.10 נשלח אל התובעת בדואר רשום, למרות שצוין כך על גביו, וזאת בניגוד לחוזר הממונה ובניגוד לנוהל הפנימי של מגדל המחייב אותה לשלוח את המכתבים הללו בדואר רשום.
ודוק, לעניין זה לא נעלמו מעינינו טענות מגדל כי אין זה סביר שהמכתב לא הגיע אל התובעת, כמו גם הפניותיה של מגדל לעדותה של התובעת ממנה עשוי להשתמע כי קיימת אפשרות שהתובעת קיבלה בפועל את המכתב, אך באלו לא די כדי לקבוע פוזיטיבית שהמכתב מיום 11.4.10 נמסר לידי התובעת ומתי נמסר.
לא זו אף זו, אפילו היה בידינו לקבוע כי המכתב הגיע לידי התובעת (וכאמור אין בידינו לקבוע שכך), אף אז, אין בנסיבה זו כדי לבטל את מחדלה של מגדל להמציא את ההודעה נשוא דיוננו בדואר רשום, כמתחייב מהוראות חוזר הממונה ומנהליה של מגדל עצמה.
59.        על האמור לעיל נוסיף כי בנוסף לנספח 2(ג) לתצהיר מגדל הנ"ל, העבירה מגדל לידי הנתבע גם את נספח 2(ד) לתצהיר מטעם מגדל, והוא חתם גם על נספח זה.
עיון בנספח 2(ד) הנ"ל מעלה כי בטופס זה, תחת הכותרת "הצהרת מעסיק לעניין כספי פיצויים הוניים", הצהיר הנתבע כי התובעת פרשה מעבודתה אצלו ללא זכאות לפיצויי פיטורים, כי כספי הפיצויים שהופקדו בפוליסה אינם כפופים לסעיף 14 לחוק פיצויי פיטורים, וכי: "הכספים אשר הופקדו בפוליסה אינם מיועדים לקצבה" (ההדגשה במקור – א.ר.ק.), זאת בניגוד להצהרתו המפורשת בנספח 2(ג) לפיה מדובר בכספים המיועדים לקצבה.
            לא ברור לנו כיצד שתי ההצהרות שבנספח 2(ג) ונספח 2(ד) לעיל יכולות לדור בכפיפה אחת בהינתן כי הן סותרות האחת את השניה באופן חזיתי. גם נניח לטובת הנתבע שהוא לא הבין על מה הוא חותם בדיוק, הרי שמגדל בתור החברה המבטחת, איננה יכולה לטעון שלא הבינה כי מדובר בשתי הצהרות סותרות. מחובתה של מגדל בהיותה החברה המבטחת, שלה הידיעה באיזה סוג פוליסה מדובר, לברר לאלתר את פשר שתי ההצהרות הסותרות ולא להחזיר את הכספים לידי הנתבע עד למיצוי הבירור, כפי שעשתה.
60.        סיכומם של דברים בסוגיה זו.
לאור כל המבואר לעיל עד כה, אין זאת אלא שמגדל הפרה את חובותיה כלפי התובעת הן בהיבט של אי משלוח ההודעה ביום 11.4.10 בדואר רשום, הן בהיבט של אי דרישה כלפי הנתבע להמציא את ההסכם המאפשר לנתבע לקבל לידיו בחזרה כספים שמיועדים גם לקצבה, והן בהימנעותה מלברר לאלתר את פשר ההצהרות הסותרות של הנתבע.
כך גם וכפי שבואר לעיל, הנתבע הצהיר הצהרה שאינה משקפת את המצב לאשורו בכל הנוגע לכספי פיצויי הפיטורים שהופקדו על ידו לפוליסה.
כתוצאה ממחדליהם של הנתבע ושל מגדל, גם יחד, הוחזרו לידי הנתבע כספים שלא אמורים היו להיות מוחזרים לידיו, שכן אלמלא מחדליו של כל אחד מהם, מן הסתם לא היתה מתרחשת אותה תוצאה מזיקה בתובעת.
על כן ישד לראות את הנתבע ואת מגדל כמי שנושאים שווה בשווה באחריות לקרות הנזק לתובעת.
61.        אשר לסעד שראוי להעניק לתובעת, הרי שהתובעת עתרה מחד לקבלת שווי כספי פיצויי הפיטורים, ולחלופין עתרה להורות לשני הנתבעים בצו עשה להשיב את כספי הפיצויים שהועברו לנתבע, לידי מגדל כך שאלו יועברו לבעלותה של התובעת.
יצוין כי בכפוף להכחשת אחריותה להתרחשות הנזק, מגדל לא חלקה בסיכומיה על כך שניתן להשיב סכומים לפוליסה, בתוספת הפרשי התשואה שצברה הפוליסה עד למועד השבתהכספים לפוליסה.
בהתחשב בתכלית של קופת גמל לקצבה ובתכלית החקיקתית של תיקון מס' 3 לחוק הגמל, אנו סבורים כי בנסיבות המקרה שלפנינו, הסעד הראוי לתיתו הוא זה שיעמיד את התובעת במקום שבו היתה עומדת אלמלא מחדליהם המשותפים של הנתבע ושל מגדל, דהיינו השבת כספי פיצויי הפיטורים שהוחזרו לנבתע ביום 28.6.10 לפוליסה של התובעת בצירוף התשואה שהצטברה עליהם, ככל שהצטברה, והעברת הבעלות בכספים לתובעת.
יתרה מכך, לאור הבהרותינו לעיל באשר לאחריותם המשותפת והשווה של הנתבע ומגדל, הרי שבכפוף לקביעותינו להלן בהמשך בעניין ההודעה לצד ג', אנו סבורים כי על הנתבע ומגדל לשאת באופן שווה בעלות הסכומים הדרושים לשם קיום הצו כאמור לעיל.
            התביעה לפיצויים בגין עגמת נפש.
62.        כאמור במסגרת כתב תביעתה עתרה התובעת לחיוב הנתבעים בתשלום פיצויי פיטורים וכן פיצוי בגין עוגמת נפש בסך 10,000 ₪.
במסגרת סיכומיה הבהירה התובעת כי היא עותרת לחיובו של הנתבע בתשלום פיצוי בגין עגמת הנפש שנגרמה לה, מחד עקב התנהלותו הפוגענית של הנתבע כלפיה, שלדבריה עולים כדי "העסקה פוגענית" כהגדרתה בפסיקה, ומאידך עותרת היא לחיוב הנתבע ומגדל בתשלום פיצוי בגין עגמת הנפש שהוסבה לה עקב "שליחת היד" בכספיה שבפוליסת ביטוח המנהלים מבלי ליידע אותה ובניגוד למוסכם בין הצדדים.
לטענת התובעת בהתחשב בכל האמור לעיל, הסך של 10,000 ₪ הוא סכום פיצוי על הצד הנמוך מאוד, ומבוקש לפסוק את הסכום במלואו.
 
63.        משדחינו את תביעתה של התובעת לתשלום פיצויי פיטורים בנסיבות התפטרותה עקב אי הוכחת העובדות שביסוד עילה זו, אין בידינו לקבוע כי התובעת הוכיחה את טענתה להעסקה פוגענית או פגיעה המזכות בתשלום פיצוי בגין עגמת נפש.
מנגד, מששוכנענו כי הן הנתבע והן מגדל חדלו כלפי התובעת במחדלים מצטברים, שהובילו בסופו של דבר להחזרת הכספים שנועדו להבטיח את עתידה הפנסיוני של התובעת, לידי הנתבע - אנו סבורים כי מן הראוי לפצות את התובעת בנוסף לפיצוי בעין בגין הנזק הממוני שנגרם לה, גם בפיצוי "לא ממוני" בגין עגמת הנפש שנגרמה לה עקב התנהלות הנתבע ומגדל בעניין זה.
64.        בהתחשב בסכום הכולל שנתבע בגין רכיב זה ובהינתן כי נענינו רק לעילה אחת מבין שתי העילות שבגינן נתבע סכום זה, אנו מעמידים את סכום הפיצוי בגין עוגמת נפש על הסכום הכולל של 5,000 ₪.
לאור הבהרותינו לעיל באשר לאחריותם השווה והמשותפת של הנתבע ומגדל, הרי שבכפוף לקביעותינו להלן בהמשך בעניין ההודעה לצד ג', אנו סבורים כי על הנתבע ומגדל לשאת באופן שווה בפיצוי האמור.
ההודעה לצד ג' ששלחה מגדל לנתבע
65.        מבלי לגרוע מטענותיה בכתב ההגנה לפיהן פעלה בהתאם לדין ולהסדר התחיקתי החל עליה, ומבלי לגרוע מטענותיה כי היא אינה צד ליריבות שבין התובעת לבין הנתבע בשאלת הזכאות לכספי פיצויי הפיטורים, טענה מגדל בהודעה לצד ג' מטעמה, כי ככל שחרף טענותיה בכתב ההגנה, התביעה נגדה תתקבל בחלקה או במלואה, הרי שהיא זכאית לפיצוי ו/או שיפוי ו/או השתתפות מאת הנתבע (צד ג') בכל סכום בו תחויב, לרבות הוצאות משפט ושכר טרחת עו"ד בצירוף מע"מ כדין בתובענה העיקרית ובהודעת צד ג'.
בהקשר לכך טענה מגדל כי היא פעלה בהתאם לאמור במסמכי עזיבת העבודה שהמציא לה המעסיק ועל בסיס הצהרות המעסיק (שאומתו בפני עורך דין); לטענתה, היא זכאית לפיצוי ו/או שיפוי ו/או השתתפות מהמעסיק (הנתבע) בגין כל סכום בו תחויב כלפי התובעת, אם תחויב וזאת מכוח התחייבותו של הנתבע לשפות ולפצות אותה בגין כל דרישה ו/או טענה ו/או תביעה שתוגש על ידי העובדת (התובעת) כמפורט בכתב השיפוי עליו חתם הנתבע בפני עורך דין.
66.        מנגד, לטענת הנתבע הוא פעל כדין ובהתאם למסמכים שהמציאה מגדל לידיו; לטענתו, התובעת אינה זכאית לפיצויי פיטורים בגין תקופת עבודתה אצלו ועל כן הוא היה זכאי לקבל לידיו את פיצויי הפיטורים שהופקדו על ידו בפוליסת ביטוח המנהלים.
מבלי לגרוע מטענותיו כאמור לעיל, מוסיף הנתבע וטוען כי ככל שמגדל פעלה תוך רשלנות בהשבת הכספים, אין הוא אחראי לכך ולא ניתן לחייבו בגין כך; לדבריו, הוא נדרש לחתום על ההצהרות שניסחה מגדל כתנאי להשבת רכיב הפיצויים, ועל כן מגדל מנועה מלנסות ולהתכחש לטפסים שהיא עצמה ניסחה ומסרה לחתימתו ולפעולות שנעשו על ידה בהתאם להצהרות אלו; לדבריו, מגדל אינה יכולה ולהתעלם ממעשיה ו/או ממחדליה ולנסות ולהטיל חבות כלשהי בעניין זה עליו; כך גם לטענתו, שעה שמגדל לא צרפה כל ראיה על פוליסת הביטוח נשוא התובענה, והוא נדרש לחתום על הצהרה לפיה הכספים שמועברים לידיו אינם כספים המיועדים לקצבה, יש לדחות את הודעת צד ג' שהוגשה כנגדו ולחייב את מגדל בהוצאות התובענה ושכ"ט עו"ד.
67.        עד כאן טענות הצדדים זה בכה וזה בכה.
כנזכר לעיל, במסגרת המסמכים עליהם נדרש הנתבע לחתום במסגרת פנייתו אל מגדל להשבת כספי פיצויי הפיטורים, נכלל גם כתב שיפוי (ראה: נספח 2(א) לתצהיר העד מטעם מגדל), כדלקמן:
"בהמשך לבקשתנו מיום __________(לא מולא תאריך – א.ר.ק.) להעברת כספי הפיצויים הצבורים בפוליסה שלהלן לאור פרישת העובד/ת עקיבא בת שבע  נושא/ת תעודת זהות שמספרה ....    , המצ"ב, הננו מצהירים, מאשרים ומתחייבים בזאת כדלקמן:
1.         מבלי לגרוע מכל זכות העומדת לכם על פי דין, אנו מתחייבים התחייבות מוחלטת, בלתי חוזרת אוטונומית ובלתי מותנית לשפות ולפצות את חברתכם ו/או קבצת מגדל ו/או מי שחברתכם תורה באופן מיידי עם קבלת דרישתכם לעשות כן, וזאת בגין כל דרישה ו/או טענה ו/או תביעה שתוגש על ידי המבוטח או מי מטעמו ו/או מכל רשות אחרת ו/או מכל אדם אחר לתשלום סכומי כסף כלשהם, לרבות הפרשי הצמדה וריבית הוצאות משפטיות, שכר טרחת עו"ד  ו/או בוררים ו/או מומחים בגין השבת כספי הפיצויים הצבורים בפוליסה/ות לרשותנו.
2.         הננו מצהירים ומאשרים בזאת, כי ידוע לי (כך במקור – א.ר.ק.) כי היה ונשיב לרשותכם את כספי פיצויי הפיטורים שהיו צבורים בפוליסה/ות והועברו לרשותנו לאור בקשתנו אשר בגינה ניתנת התחייבותנו לשיפוי בכתב שיפוי זה, הרי שאלו ישוחררו לידינו ו/או לידי המבוטח בהסכמה משותפת מטעמנו ומטעם המבוטח או לחילופין בהתאם להנחיית ערכאה שיפוטית בכפוף להוראות הדין ותנאי הפוליסה/ות.
3.         לצורך גביית סכומי השיפוי והפיצוי תהא לחברתכם ולכל חברה או גוף אחר בקבוצת מגדל זכות קיזוז של כל סכום או חוב מכל מין וסוג שהוא אשר מי מהן חייבת בתשלומו לחברתנו (כך במקור – א.ר.ק.).
4.         זכות הקיזוז תחול על כל סכום מכל מקור שהוא...
5.         למען הסר ספק, מובהר בזאת כי התחייבותנו דנא תחייב כל מעביד חליף...
..."
כמו יתר המסמכים עליהם חתם הנתבע ביום 1.3.2010, גם כתב שיפוי זה אושר על ידי עורך דין, שאישר את זהות החותם.
68.        כמבואר לעיל קבענו כי בניגוד לסברת הנתבע, לא היה מקום להורות על החזרת כספי פיצויי הפיטורים שנצברו בפוליסת ביטוח המנהלים על שם התובעת, לידי הנתבע.
זאת ועוד, כפי שציינו לעיל, הכספים הוחזרו לנתבע, כתוצאה ממחדליהם של הנתבע ושל מגדל, גם יחד, שכן אלמלא מחדליו של כל אחד מהם (הנתבע ומגדל), לא היתה מתרחשת אותה תוצאה מזיקה שפגעה בתובעת.
אי לכך וכפועל יוצא מקביעתנו זו באשר לאחריותם השווה והמשותפת של הנתבע ומגדל לתוצאה המזיקה, קבענו כי על הנתבע ומגדל לשאת באופן שווה בעלות השבת המצב לקדמותו ובסכום הפיצוי בגין עוגמת נפש שפסקנו לתובעת.
מכאן מתעוררת השאלה האם לאור הוראות כתב השיפוי דלעיל, זכאית מגדל לשיפוי מאת הנתבע בגין אותו חלק בסעדים שנפסקו לתובעת, בו חויבה כאמור, לא כל שכן בגין הפרשי הצמדה וריבית עליהם או בגין הוצאות משפט ושכ"ט עו"ד.
לטעמנו התשובה לשאלה זו היא בשלילה.
לא נעלמו מעינינו הוראותיו הבלתי מותנות של כתב השיפוי, אך לטעמנו, לנוכח חובות האמון ותום הלב המוגברות המוטלות על מגדל כקופת גמל שמחזיקה את כספי המעסיק
--- סוף עמוד  34 ---
שהועברו על שם העובד, וזאת הן כלפי העובד והן כלפי המעסיק, יש לקרוא את אותן הוראות של כתב השיפוי כמתייחסות לנסיבות בהן מגדל פעלה כדין.
בענייננו, לעומת זאת, וכפי שפירשנו לעיל בהרחבה, מגדל פעלה שלא כדין וחדלה כלפי התובעת (ואם תמצי לומר, גם כלפי הנתבע), במספר מחדלים שאלמלא קרו, לא היתה מתרחשת התוצאה המזיקה, גם אם אינם הסיבה הבלעדית להתרחשות התוצאה המזיקה.
בנסיבות אלו, בהן לא פעלה מגדל כדין, איננו סבורים כי יש לפטור אותה מאחריותה (המשותפת ביחד עם הנתבע) להיטיב את ניזקה של התובעת.
            אי לכך, ולאור כל המבואר לעיל, אנו דוחים את ההודעה לצד ג' ששלחה מגדל לנתבע.
69.        משזו קביעתנו, אנו מורים כי הנתבע ומגדל יישאו באופן שווה בעלות הסכומים הדרושים לשם החזרת כספי פיצויי הפיטורים לפוליסה, ולשם כך, ניתנות ההוראות שלהלן:
א.         בתוך 21 יום מקבלת פסק הדין, תמציא מגדל לידי הנתבע תחשיב שבו יפורט מהו סכום פיצויי הפיטורים שהועבר לנתבע ביום 28.6.10 בצירוף התשואה שהצטברה על סכום זה החל מיום 28.6.10 ועד למועד משלוח התחשיב (להלן – הסכום הכולל).
ב.         בתוך 30 יום מקבלת התחשיב, יעביר הנתבע לידי מגדל סכום בגובה מחצית מ"הסכום הכולל" כהגדרתו לעיל.
ג.          בתוך 7 ימים ממועד קבלת מחצית הסכום הכולל מאת הנתבע, תפקיד מגדל לפוליסת ביטוח המנהלים של התובעת, ברכיב פיצויי הפיטורים, את חלקו של הנתבע כאמור, ותוסיף עליו עוד מחצית מ"הסכום הכולל" כהגדרתו לעיל, מכספיה.
ד.         מובהר כי כלל הסכומים שיופקדו כאמור לעיל מכספי הנתבע ומכספי מגדל ברכיב פיצויי הפיטורים, "ישוחררו" לבעלות התובעת.
70.        זאת ועוד, משדחינו את ההודעה לצד ג', אנו מחייבים את הנתבע ואת מגדל, כל אחד מהם בנפרד, לשלם לתובעת את הסך של 2,500 ₪ פיצוי לא ממוני בגין עוגמת נפש.
 
טענות הקיזוז והתביעה שכנגד שהגיש הנתבע כנגד התובעת
71.        כאמור, במסגרת טענות הקיזוז של הנתבע, עליהן חזר במסגרת התביעה שכנגד שהוגשה ביום 11.1.15 בד בבד עם כתב ההגנה, עתר הנתבע לחיוב התובעת בסכומים כדלקמן:
א.         חוב  כספי בגין הלוואות שקיבלה התובעת בסכום כולל של 54,000 ₪;
ב.         חוב בגין טיפולי שיניים שקיבלה התובעת מהנתבע בסכום כולל של 10,550 ₪;
ג.          חוב בגין טיפול אורתודנטי שקיבלה התובעת מאת רופאה שהועסקה על ידי הנתבע במרפאה בסכום כולל של 10,000 ₪;
ד.         חוב בגין צילומי רנטגן/צילומים מהתיק האישי של התובעת, בסכום כולל של 1,800 ₪;
--- סוף עמוד  35 ---
ה.         פיצוי בגין "הפרת כללים/נורמות התנהגות ושימוש שלא כדין בכרטסת הלקוחות" של הנתבע בסכום כולל של 150,000 ₪.
72.        בהחלטת בית הדין בדיון המוקדם מיום 30.3.15 חויב הנתבע להמציא פרטים נוספים לגבי סכומי טיפולי השיניים/יישור השיניים נשוא תביעתו ומועדיהם וכן, לגבי יתרת ההלוואה שנותרה התובעת חייבת לשיטתו והסכומים שנפרעו.
כמתחייב מן ההחלטה המציא הנתבע ביום 4.6.15 פירוט לגבי סכומי ומועדי טיפולי השיניים/יישור השיניים נשוא תביעתו ולגבי יתרת ההלוואה נשוא תביעתו והסכומים שנפרעו, כדלקמן:
א.         אשר לטיפולי השיניים, ייאמר בקצירת האומר כי בהתאם לפירוט שמסר הנתבע ועליו חזר אף בתצהירו, המדובר בטיפולי שיניים שבוצעו בין השנים 1996 ועד 2005 בסכום כולל של 5,200 ₪.
ב.         אשר לטיפולי הסרת אבנית, מדובר ב-18 טיפולים שבוצעו בין התקופה של אפריל 1992 ל-דצמבר 2007 בסכום כולל של 3,600 ₪ לפי 200 ₪ לטיפול.
ג.          אשר לצילומי השיניים, מדובר ב-30 צילומים שבוצעו בין התקופה של מאי 1995 ל-פברואר 2005 בסכום כולל של 1,350 ₪ לפי 45 ₪ לצילום.
ד.         אשר לטיפולי יישור השיניים (טיפולים אורתודנטיים), טען הנתבע כי מדובר בטיפולים שבוצעו בין השנים 1991 ל-1993, וכי אין בידיו אסמכתאות בכתב לגבי אותם טיפולים, אך הוא מעריך שהסכום הכולל של הטיפולים כאמור עמד על ב-10,000 ₪.
ה.         אשר להלוואות שניתנו ונפרעו, ייאמר בקצירת האומר כי בהתאם לפירוט שמסר הנתבע ועליו חזר אף בתצהירו, בשנים 2004-2006 קיבלה התובעת ממנו הלוואות בסכום כולל של 72,000 ₪; עד תחילת שנת 2005 החזירה התובעת (על דרך של קיזוז) סך של 13,250 ₪; במהלך השנים 2000-2005 ומחצית שנת 2007 (משך 30 חודשים) קוזז משכרה החודשי של התובעת סך של 250 ₪ ובסה"כ 7,500 ₪; ממחצית שנת 2007 ועד לסיום עבודתה בדצמבר 2008 קוזז משכרה של התובעת סך של 350 ₪ לחודש X18 חודשים ובסה"כ 6,300 ₪.
משכך, לטענת הנתבע נותרה התובעת חייבת לו את הסכום הכולל של 45,800 ₪.
יוער כי בכל הנוגע להחזר הסך של 7,500 ₪ כנטען לעיל בין השנים ₪ 2000-2005 ומחצית שנת 2007, הרי שבהחלטת בית הדין בדיון מיום 29.6.16 הותר לנתבע לבקשתו לתקן את האמור בתצהירו, כך שבמקום הציון "2000-2005" יבוא "2005-2006".
73.        מעבר להכחשת זכאותו של הנתבע לאיזה מבין הסכומים שנתבעו על ידו במסגרת טענות הקיזוז/התביעה שכנגדו, העלתה התובעת בכתב הגנתה טענה להתיישנות כל רכיבי טענת הקיזוז/התביעה שכנגד, ועל כן נפנה להלן לדון בטענה זו תחילה.
74.        סעיף 5 לחוק ההתיישנות, התשי"ח-1958 (להלן – חוק ההתיישנות), קובע לגבי התיישנות תביעה כי:
            "התקופה שבה מתיישנת תביעה שלא הוגשה עליה תובענה (להלן – תקופת ההתיישנות) היא –
(1)        בשאינו מקרקעין – שבע שנים;"
הואיל ובענייננו כאמור טענות הקיזוז/התביעה שכנגד הועלו במסגרת כתב ההגנה והוגשו לבית הדין ביום 11.1.15, אין זאת אלא שכל עילת קיזוז/תביעה שכנגד, שהתגבשה לפני 12.1.08 - התיישנה.
            מנגד ולנוכח טענת ההתיישנות שהעלתה התובעת, טען הנתבע מחד כי לא כל רכיבי טענות הקיזוז/התביעה שכנגד התגבשו לפני 12.1.08, שהרי מיום התפטרותה של התובעת ועד ליוםהגשת תביעתה, חלפו רק 6 שנים. מאידך, טען הנתבע כי בכל מקרה לנוכח הוראות סעיף 4 לחוק ההתיישנות, אין התיישנות על טענות הקיזוז/תביעה שכנגד שהעלה.
לעומת זאת טענה התובעת כי אין תחולה לסעיף 4 לחוק ההתיישנות על ענייננו, כך שרכיבי טענות הקיזוז/התביעה שכנגד התיישנו ודינם להידחות על הסף מפאת התיישנות.
נפנה איפוא לדון להלן במחלוקות אלו שנפלו בין הצדדים, ותחילה לטענת הנתבע לפיה לא כל רכיבי טענות הקיזוז/התביעה שכנגד התגבשו לפני 12.1.08.
75.        אשר לטענה זו של הנתבע ייאמר כי בדוננו בסוגיית ההתיישנות, מבהיר סעיף 6 לחוק ההתיישנות כדלקמן:
"תקופת ההתיישנות מתחילה ביום שבו נולדה עילת התובענה" (ההדגשה הוספה – א.ר.ק.).
ואשר לשאלה מהי "עילת התובענה" ובאיזה מועד נולדה, נפסק כי "המועד להיווצרות עילת התובענה לצורך מניין ההתיישנות, הוא מועד קיומו של 'כוח תביעה' קונקרטי בידיו של התובע" [ראה: ע"א 9413/03 אילן אלנקווה נ. הוועדה המקומית לתכנון ובנייה ירושלים [פורסם בנבו] (פסה"ד מיום 22.6.08)]. במילים אחרות, "הכוונה היא למועד קונקרטי שבו אילו הגיש התובע את תביעתו לבית המשפט, והיה מוכיח את עובדותיה המהותיות, היה זוכה בסעד המבוקש... כוח תביעה מהותי זה מותנה ביכולתו הממשית והדיונית של התובע להעמיד את המחלוקת להכרעה שיפוטית בלא תנאי מוקדם" [ראה: ע"א 10192/07 פסגת אשדוד הנדסה אזרחית ותשתיות בע"מ נ. חן גל השקעות ומסחר בע"מ [פורסם בנבו](פסה"ד מיום 24.5.10)].
76.        בענייננו, הנתבע לא דק פורתא מתי אמורה היתה התובעת לפרוע את החוב בגין כל אחד מהטיפולים או הצילומים אליהם הפנה בהודעתו ותצהירו על מנת שניתן יהיה לקבוע מתי נולדה עילת התביעה לכל חוב כאמור, אך על דרך השלילה ניתן לומר כי בניגוד לסברת הנתבע, מועד סיום יחסי עובד ומעביד בין הצדדים, איננו המועד שבו נולדה עילת התובענה בגין כל אחד מהטיפולים או הצילומים אליהם הפנה הנתבע, והוא איננו המועד שבו היה
בידיו  של הנתבע 'כוח תביעה' קונקרטי לקבלת אותם סכומים, אלא כאמור עילות התביעה בגין סכומים אלו נולדו במועד שבו נועד כל חוב כאמור להיפרע.
הואיל והנתבע לא טען ולא כל שכן שלא הוכיח מה היה מועד הפירעון של כל חוב כאמור, אין לנו אלא להסיק כי מדובר בפרק זמן סביר המוערך על ידינו בסדר גודל של עד 60 יום לכל המאוחר מיום קבלת הטיפול או ביצוע הצילום, לפי העניין.
משזו קביעתנו, נפנה להלן לבחון האם עילות התביעה בגין הטיפולים השונים והצילומים כנטען על ידי הנתבע, נולדו לפני או אחרי ה- 12.1.08.
77.        אשר לטיפולי השיניים - לשיטת הנתבע עצמו המדובר בטיפולי שיניים שהאחרונים שבהם בוצעו בשנת 2005, ומכאן שעסקינן בעילות תביעה שנולדו לפני ה-12.1.08.
אשר לטיפולי הסרת אבנית - לשיטת הנתבע מדובר ב-18 טיפולים שבוצעו בין חודש אפריל 1992 ועד חודש דצמבר 2007. הנתבע לא דק פורתא באשר למועדיהם המדויקים של טיפולי הניקוי כאמור, אך מעיון בנספח יא' לתצהירו נחזה כי אכן בשנת 2007 (ביום 24.12.07) היה טיפול אחד של "ניקוי" ולאחריו מילה לא ברורה, כך שבכל הנוגע לטיפולי ניקוי האבן, החובות לכאורה למעט החוב מיום 24.12.07 התגבשו לפני ה-12.1.08.
ואשר לניקוי מיום 24.12.07, הרי שבצד טיפול זה אין רישום של סכום הטיפול כדי שניתן יהיה לקבוע איזה חוב לכאורה התגבש לאחר 12.1.08. דא עקא שעיון ברישומים שצירף הנתבע מעלה כי גם בשאר המועדים, אין ציון של עלות הטיפול בגין ניקוי האבן, זאת במובחן מטיפולים או רכישות פריטים אחרים שלגביהם צוין מחיר.
בנסיבות אלו, כלל לא ברור אם קיים "חוב" בגין טיפולי ניקוי אבן בכלל ובגין הטיפול מיום 24.12.07 בפרט, ובכל מקרה כאמור אין בידינו להצביע על חוב כאמור שהתגבש לאחר ה-12.1.08.
אשר לצילומי השיניים – הרי שלשיטת הנתבע עצמו המדובר ב-30 צילומים שהאחרונים שבהם בוצעו בחודש פברואר 2005, ומכאן שאף לעניין זה מדובר בעילות תביעה שנולדו לפני ה-12.1.08.
            אשר לטיפולי יישור השיניים (הטיפולים האורתודנטיים)- לשיטת הנתבע עצמו המדובר בטיפולים שהאחרונים שבהם בוצעו בשנת 1993, ומכאן שאף לעניין זה מדובר בעילות תביעה שנולדו לפני ה-12.1.08.
78.        עד כאן בכל הנוגע לטיפולים השונים ולצילומים כנטען על ידי הנתבע.
ואשר להלוואות שנטען כי ניתנו לתובעת ולא נפרעו, הרי שגם לעניין זה ניתן לומר על דרך השלילה, כי מועד סיום יחסי עובד ומעביד בין הצדדים, איננו המועד שבו נולדה עילת התובענה להשבת כספי ההלוואות, אלא הנכון הוא כי המועד שבו נולדה עילת התובענה להשבת כספי כל אחת מן ההלוואות הנטענות, הוא המועדים שבהם סוכם כי על התובעת להשיב את כל אחת מן ההלוואות שנטען כי ניתנה.
--- סוף עמוד  38 ---
הנתבע לא טען ולא כל שכן שלא הוכיח מה היו תנאי ההלוואות ובעיקר מה היה מועד הפירעון של כל אחת מן ההלוואות שנטען כי נתן לתובעת.
בנסיבות אלו, ולנוכח מחדלו של הנתבע לפרט את עילות תביעתו בגין ההלוואות והמועד שבו נולדו, אין בידינו לקבוע, כי הנתבע הוכיח שמועד פירעון אותן הלוואות נשוא תביעתו חל לאחר ה-12.1.08.
79.        עד כאן בכל הנוגע לטיפולים השונים, לצילומים ולהלוואות שנטען כי ניתנו לתובעת.
אשר לתביעה לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות" של הנתבע בסכום כולל של 150,000 ₪, אמנם הנתבע לא דק פורתא בכתב התביעה או בתצהירו באשר למועדים המדויקים שבהם נולדה עילת תביעה זו או באשר למה מיוחס בדיוק לתובעת במסגרת עילה זו, אך טען לגבי עילה בהודעת הקיזוז/כתב התביעה שכנגד, ובתצהירו ש"מיד ובסמוך לסיום עבודתה של התובעת" הוא נדהם לגלות שהתובעת עובדת אצל ד"ר אשד בבנימינה, וכי הוא נדהם לקבל דיווחים מאת מטופלים שלו על כך שהתובעת פנתה אליהם והציעה להם את שרותיו של ד"ר אשד ש"אצלו החלה לעבוד".
מבלי להביע דעה בשלב זה לגופה של עילת התביעה הנ"ל, הרי שלמצער ולגבי מועד הולדתה של העילה לכאורה כנטען ברכיב זה, ברי כי זו נולדה לכאורה לאחר סיום עבודתה של התובעת שחל בחודש דצמבר 2008, כלומר לאחר ה-12.1.08, ועל כן עילה זו בניגוד לשאר העילות נשוא הודעת הקיזוז/כתב התביעה שכנגד לא חשופה לטענת התיישנות.
80.        סיכומם של דברים עד כה.
לאור כל המבואר לעיל, התוצאה היא שלמעט התביעה לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות", כל יתר רכיבי התביעה שכנגד/קיזוז נולדולפני ה-12.1.08, כך שככל לא יחול עליהן סעיף 4 לחוק ההתיישנות, לא יהא מנוס אלא לדחותם מפאת התיישנות.
אי לכך נפנה להלן לדון בטענת הנתבע לתחולת סעיף 4 לחוק ההתיישנות על רכיבי טענות הקיזוז/ התביעה שכנגד.
81.        וכך, סעיף 4 לחוק ההתיישנות, קובע:
"בתובענה על תביעה שלא התיישנה או שהתיישנה אך לא נטענה נגדה טענת התיישנות, לא תישמע טענת התיישנות נגד קיזוז באותה תובענה ולא נגד תביעה-שכנגד, כשהיא והתביעה שבאותה תובענה נושאן אחד או כשהן נובעות מאותן נסיבות"(ההדגשה הוספה - א.ר.ק.).
על הרציונאל שביסוד סעיף 4 לעיל, עמד השופט אגרנט עוד בע"א289/65 רובינשטיין נ' רון, פד"י כ(1) 505, באלו המילים:
"הרעיון העומד מאחורי ההוראה הזאת הוא להבטיח שוויון בין בעלי-הדין, בנוגע לענין של השמעת טענת התיישנות, כאשר אחד מהם הגיש תביעה והשני הגיש תביעה שכנגד
באותו נושא...שהרי אין זה צודק לאפשר לתובע, משפתח בהליכים משפטיים כדי להשיג תרופה בענין המשמש גם נושא התביעה-שכנגד, לחסום בפני הנתבע, מקום שהתביעה הראשית לא התיישנה, או אף אם התיישנה ולא נטענה כלפיה טענת התיישנות, את הדרך לקבל את התרופה המבוקשת בתביעה-שכנגד."
82.        אין בידינו לקבל את סברת הנתבע לפיה כביכול עסקינן בתובענות שנושאן אחד או שהן נובעות מאותן נסיבות, מן הטעם ששתיהן נובעות מיחסי עובד ומעביד.
אכן, שתי התובענות שבנדון (הן התביעה שהגישה התובעת והן הודעת הקיזוז/תביעה שכנגד שהגיש הנתבע, נובעות מקיומם של יחסי עובד ומעביד בין התובעת לנתבע,  אך גם על דרך הפרשנות המרחיבה ביותר לא ניתן לומר ש"יחסי עובד ומעביד" הם "נושא" או שהם בגדר "אותן נסיבות". יחסי עובד ומעביד, הם מצב - סטטוס, שממנו יכולות לנבוע עילות תביעה שונות ורבות, בין אם לעובד ובין אם למעסיק.
בענייננו גם אם אין חולק שהתקיימו יחסי עובד ומעביד בין התובעת לבין הנתבע, הרי שלא מדובר בשתי תובענות ש"נושאן אחד" או שהן "נובעות מאותן נסיבות".
נושא תביעתה של התובעת הוא בתשלום או "שחרור" כספי פיצויי פיטורים, לאחר ובשל סיום יחסי העבודה בין הצדדים, ובתשלום פיצוי בגין עוגמת נפש על אירועים שהתרחשו לאחר סיום עבודתה של התובעת בנתבע ובשל אירועים שקדמו לה הנוגעים לאופן התנהלותו של הנתבע לכאורה.
לעומת זאת, נושא הודעת הקיזוז/תביעה שכנגד שהגיש הנתבע כנגד התובעת, הוא בחובות שנולדו במהלך יחסי העבודה בין הצדדים, וזאת בשל הלוואות או טיפולי שיניים שקיבלה התובעת מאת הנתבע במשך תקופת עבודתה.
כך גם שתי התובענות אינן "נובעות מאותן נסיבות", שכן תביעת התובעת נובעת בעיקרה מנסיבות סיום עבודתה של התובעת אצל הנתבע ואילו תביעת הנתבע כנגד התובעת נובעת מן ההטבות שהעניק הנתבע לכאורה לתובעת במהלך תקופת עבודתה אצלו, מעבר לשכר שקיבלה ולזכויות הנלוות לשכר זה.
83.        משכך הם פני הדברים, אין זאת אלא שתביעת התובעת וטענות הקיזוז/תביעתו שכנגד של הנתבע אינן נובעות באותן נסיבות, אינן דנות באותה מסכת עובדתית ואף נושאן אינו אחד. בתור שכך, ברי כי הותרת טענות הקיזוז/תביעתו שכנגד של הנתבע על כנן, אינה מקדמת את תכלית השוויון שביסוד סעיף 4 לחוק ההתיישנות, אלא בדיוק ההיפך.
אשר על כן, משאין תחולה להוראות סעיף 4 לחוק ההתיישנות, ולנוכח מועד הולדת העילות שביסוד טענות הקיזוז/תביעתו שכנגד של הנתבע - התוצאה היא שלמעט התביעה לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות" - כל יתר רכיבי התביעה שכנגד/קיזוז התיישנו, ועל כן אנו מורים על דחייתן של עילות אלו מפאת התיישנות.
--- סוף עמוד  40 ---
משזו קביעתנו, נפנה להלן לדון בטענת הקיזוז/תביעתו שכנגד של הנתבע לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות", שכאמור, לגביה לא חלה התיישנות.
84.        וכך, במסגרת כתב ההגנה שלו לתביעת התובעת כנגדו, העלה הנתבע טענת קיזוז לפיה טען כי מיד לאחר תחילת עבודתה של התובעת אצל ד"ר אשד, פנתה התובעת "אל מטופלים של הנתבע והציעה להם לבוא ולקבל טיפול בעלויות מופחתות אצל רופא השיניים שאצלו החלה לעבוד. מדובר במרפאת שיניים הממוקמת מס' מאות מטרים ממרפאתו של הנתבע. הנתבע יטען כי התנהגות זו מהווה הפרה בוטה של נורמות התנהגות של עובדים, והוא זכאי לפיצוי בסך של 150,000 ₪ מאת התובעת, ולקזז סכום זה מכל סכום הנתבע ממנו".
           
לעומת זאת, במסגרת כתב התביעה שכנגד, תחת אותה עילה לכאורה, ובגין אותו סעד (פיצוי בסך 150,000 ₪), הוסיף הנתבע טענה נוספת בנוגע לכרטסת לקוחותשל הנתבע ו/או במידעהמיוחד השייך באופן בלעדי לנתבע, וכך נטען:
"מיד ובסמוך לסיום עבודתה של הנתבעת שכנגד, נדהם התובע שכנגד לגלות כי הנתבעת שכנגד עובדת אצל רופא שינים, אשר פתח מרפאת שיניים מאות מטרים ספורים בלבד ממרפאתו של התובע שכנגד.
התובע שכנגד החל לקבל דיווחים מאת מטופלים שלו על כך שהנתבעת שכנגד פנתה אליהם והציעה להם את שרותיו של רופא השיניים שאצלו החלה לעבוד.
מאחר ורופא השיניים היה בעבר עובד של התובע שכנגד (תקופה ממושכת של כ-10 שנים) ואת כל ניסיונו והכשרתו רכש אצל התובע שכנגד מאחר ומקום עבודתו הראשון לאחר סיום לימודיו בהולנד היה אצל הנתבע שכנגד, התובע שכנגד מטעמים השמורים עמו בלבד, החליט שלא לנקוט בהליכים משפטיים ו/או צווי מניעה בקשר לכך. התובע שכנגד יטעןכי התנהגות הנתבעת שכנגד מהווה הפרה בוטה של כללי העבודה ונורמות התנהגות החלות על עובד במהלך ולאחר סיומן.
הנתבעת שכנגד היתה מנועה מלעשות שימוש כלשהו בכרטסת הלקוחות ו/או במידע המיוחד השייך באופן בלעדי לתובע שכנגד, וכמו כן היתה מנועה מלפנות במישרין ו/או בעקיפיןאל לקוחות/מטופליו של התובע שכנגד ומדובר בהתנהגות חסרת תום לב ושלא כדין,  ויש בה משום הפרת חובות הנאמנות החלות על העובד.
התובע שכנגד יטען כי נוכח התנהגות הנתבעת שכנגד כמתואר בכתב התביעה שכנגד הוא זכאי לפיצוי כספי מאת הנתבעת שכנגד המוערך על ידו בסך של 150,000 ₪" (ההדגשה הוספה – א.ר.ק.)..
ודוק, לרמות שלנוסח זה של כתב התביעה שכנגד הוספה טענה בדבר האיסור לעשות שימוש בכרטסת הלקוחות ו/או "במידע המיוחד השייך באופן בלעדי" לנתבע (טענה שכאמור לא נזכרה במסגרת טענת הקיזוז שהעלה הנתבע בכתב ההגנה), הרי שכתב התביעה שכנגד אינו מייחס לתובעת את עצם השימוש בכרטסת הלקוחות ו/או "במידע המיוחד השייך באופןבלעדי" לנתבע, לא כל שכן שאינו מוסר פרטים מתי ובאילו נסיבות נעשה שימוש כאמור, אם נעשה.
מכל מקום, על נוסח זה שהופיע בכתב התביעה שכנגד, חזר הנתבע גם בתצהיר עדותו הראשית ואף בו לא ייחס לתובעת את עצם השימוש בכרטסת הלקוחות ו/או "במידע המיוחד השייך באופן בלעדי" לנתבע, אלא הסתפק באותה אמירה שהופיעה כאמור בכתב
התביעה שכנגד ולפיה התובעת היתה מנועה מלעשות שימוש כלשהו בכרטסת הלקוחות ו/או "במידע המיוחד השייך באופן בלעדי" לנתבע.
85.        בהקשר לכך ראוי לציין כי כבר בכתב התשובה לתביעה שכנגד הכחישה התובעת מכל וכל את "טענותיו הכוזבות" כדבריה של הנתבע לפיהן פנתה כביכול ללקוחותיו והוסיפה כי מדובר בטענה חסרת בסיס. עוד הכחישה התובעת כי  עשתה כביכול שימוש בכרטסת הלקוחות או במידע כלשהו של הנתבע והדגישה כי לא הפרה כל חובת נאמנות או חובה אחרת כלפיהנתבע וכי טענותיו של הנתבע בעניין זה הינן טענות סרק.
           
על דברים אלו חזרה התובעת הן בתצהיר עדותה הראשית והן בתצהיר התשובה מטעמה ואף הוסיפה כי מדובר בטענות שקריות, כוזבות וכאלו שנטענו בעזות מצח ובחוסר תום לב. כך גם ד"ר אשד הדגיש בתצהיר עדותו הראשית כי הוא דוחה מכל וכל את טענותיו של הנתבע לפיהן התובעת פנתה, כביכול, ביוזמתה או מטעמו למטופלים של הנתבע וכי גם הוא עצמו לא פנה אל לקוחות כאמור, והוסיף כי "מדובר בשקר גס". עוד טען ד"ר אשד כי אין כל יסוד או בסיס לטענה לפיה התובעת עשתה שימוש בכרטסת הלקוחות של הנתבע בזמן עבודתה אצלו וכי מעולם לא הוצגה בפניו כרטסת כזו על ידי התובעת ולא נאמר לו על ידי התובעת כי קיימת כרטסת כזו, עד שהנתבע העלה טענה זו בכתב התביעה שכנגד.
מכל מקום לדבריו, הנתבע או מי מטעמו מעולם לא פנו אליו בכל טענה או דרישה כפי הנטען על ידם כעת בכתב התביעה שכנגד.
            עוד הבהיר ד"ר אשד בתצהירו, כי המרפאה שבה עבד יחד עם התובעת היתה המרפאה של הנתבע בזיכרון יעקב שהיא המרפאה הראשית של הנתבע, בעוד שהמרפאה של הנתבע בבנימינה היא המרפאה המשנית שבה עבדה מטעמו של הנתבע רק רופאה שכירה אחת.
86.        התובעת וד"ר אשד, לא נחקרו על תצהיריהם בסוגיה זו בחקירה נגדית לפנינו, וגרסתם לא נסתרה.
לעומת זאת, כאשר נחקר הנתבע בחקירה נגדית לפנינו על טענותיו אלו בתצהירו ובתביעתו שכנגד, הוא התקשה ליישב בין דבריו לפרוטוקול לבין הנטען בתצהירו ובכתב תביעתו, וכך העיד:
"ש.      ולא אמרת קודם שאחרי כמה חודשים נודע לך?
ת.         חודש ויום זה כמה חודשים?
לשאלת בית הדין  - אני משיב שאני אמרתי קודם "נודע לי לאחר כמה חודשים".
ש.        שאלתי אותך בתחילת החקירה לגבי תצהירך ואתה אמרת שעברת על התצהיר ואחרי שעברת עליו חתמת עליו, ועכשיו אני מפנה אותך לסעיף 10.5 לתצהירך – שם כתבת שמיד ובסמוך לסיום עבודתה של התובעת נדהמת לגלות שהיא עובדת אצל ד"ר אשד. מה תגובתך?
ת.         אכן נדהמתי.
לשאלת בית הדין מה תגובתי לכך שבתצהיר התייחסתי במפורש לכך שבסמוך לסיום עבודתה של התובעת נדהמתי לגלות ..., אני מבקש לחזור על השאלה.
הערה:
לאחר שבית הדין חוזר על השאלה ומבהיר את מהותה - אני משיב שיש לי תשובה.
העד משיב:
בלחץ החקירה נאמרו הדברים שנאמרו במשפט שצוטט קודם על ידי  שזה נודע לי לאחר מספר חודשים כאשר אני מדגיש חודש וחצי זה גם לאחר כמה חודשים. והשאלה היא מיד
ובסמוך זה לא התאריך הספציפי שהיא עזבה, כי זה מיד ובסמוך וזה לא באותו יום שהתובעת עזבה.  אני שוב חוזר ואומר אני לא יודע את התאריך המדויק שזה נודע לי, האם היו לי חשדות  בנושא – כן, האם היו לי הוכחות? התשובה היא לא" (ראה עדותו: בעמ' 54 לפרוטוקול ש': 12-32) (ההדגשה הוספה – א.ר.ק.).
 
ובכן, מה לנו יותר מאשר עדות הנתבע עצמו לפיה אין לו הוכחות ל"אשמה" המיוחסת על ידו לתובעת. מעבר לכך שהנתבע לא מסר פרטים מפורשים בקשר לטענתו כי התובעת פנתה ללקוחותיו ושידלה אותם לעבור לד"ר אשד, הוא אף לא הביא ולו לקוח אחד אליו פנתה התובעת לשיטתו לתמיכה בגרסתו.
כך גם באשר לשימוש במידע השייך לו באופן בלעדי או בכרטסת הלקוחות שלו, לא רק שהנתבע לא מסר פרטים לגבי האשמה המיוחסת על ידו לתובעת בעילה זו, אלא ובעיקר שהנתבע למעשה אפילו לא טען שהתובעת נטלה את כרטסת הלקוחות או מידע מיוחד השייך לו באופן בלעדי, לא כל שכן שלא הוכיח זאת.
87.        לאור כל המבואר לעיל, אין בידינו לקבוע כי הנתבע הוכיח או אף החל להוכיח את איזה מבין הטענות המיוחסות לתובעת ברכיב זה, ועל כן תביעתו של הנתבע לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות", נדחית בזאת מכל וכל.
88.        סיכומם של דברים לעניין טענות הקיזוז/התביעה שכנגד.
כמבואר לעיל, תביעתו של הנתבע לפיצוי בגין "הפרת כללים/נורמות התנהגות ושימוש שלא כדין בכרטסת הלקוחות", נדחתה לגופם של דברים בהעדר הוכחה.
יתר העילות שביסוד טענות הקיזוז/תביעתו שכנגד של הנתבע – נדחו מפאת התיישנות, כך שהתוצאה היא שאנו דוחים במלואן את טענות הקיזוז/התביעה שכנגד שהעלה הנתבע.
סוף דבר  
89.        אשר על כן, ולאור כל המבואר לעיל בפסק דיננו התוצאה היא שההודעה לצד ג' ששלחה מגדל לנתבע – נדחית; טענות הקיזוז/התביעה שכנגד שהעלה הנתבע כלפי התובעת – נדחות אף הן, ואילו תביעת התובעת כנגד הנתבע ומגדל מתקבלת באופן חלקי בלבד, ואנו מחייבים את הנתבע ואת מגדל לפעול בהתאם למפורט בסעיף 69 לעיל ולשלם לתובעת את הפיצוי כאמור בסעיף 70 לעיל.
לאור התוצאה אליה הגענו בתביעה שכנגד, בהודעה לצד ג' ובתביעת התובעת - אנו מחייבים את הנתבע ואת מגדל, כל אחד מהם בנפרד, לשלם לתובעת את הסך של 5,000 ₪ בגין הוצאות משפט לרבות שכר טרחת עו"ד.
הסכום ישולם לתובעת בתוך 30 יום מקבלת פסק הדין, שאם לא כן יישא הפרשי הצמדה וריבית כחוק מהיום ועד לתשלום המלא בהפועל.
ניתן היום, כ"ו שבט תשע"ח, (11 פברואר 2018), בהעדר הצדדים ויישלח אליהם.

